Tauke Nafikan Terlibat Kontroversi, Minta Orang Ramai Jangan Cepat Menuduh

Jika sudah dikategorikan sebagai pelawak, lebih-lebih lagi popular, kini nama Tauke daripada kumpulan Jambu terpalit dengan spekulasi pelawak bermain cinta malah lebih jijik lagi turut sama menghantar mesej lucah dan meminta gambar bogel.

BACA: Rindu Anak Anak & Tauke Akui Sudah 10 Tahun Tidak Jumpa

“Sepatutnya orang ramai yang membaca kontroversi berkenaan pelawak itu janganlah terlalu cepat membuat andaian dan menuding jari. Orang ramai perlu mengikut perkembangan dan membaca cerita sepenuhnya. Jauhilah fitnah,” tegas Tauke kepada BH Online menafikan dirinya terlibat dengan perkara tersebut.

Sebelum ini, Tauke pernah dikaitkan dengan kontroversi melibatkan wanita lain, sekali gus ianya memberi peluang kepada gosip baru ini hinggap pada nama pelawak ini.

“Apabila berita ini keluar ramai yang menuduh saya sebagai pelawak yang dimaksudkan, namun saya merasakan perkara ini tidak adil bagi saya. Mungkin sejarah yang menyebabkan orang menuduh saya….tapi, teliti bukti yang ada serta jangan cepat jatuhkan hukum ke atas saya,” katanya sambil menyifatkan gosip sebegini mampu menjejaskan kerjayanya. (rtky/s)


Hanez Suraya Mahu Perbaiki Diri, Maafkan Pengkritik Di Laman Sosial

Nampaknya pelakon yang baru sahaja mendirikan rumah tangga baru-baru ini, Hanez Suraya bakal mengerjakan ibadah umrah bersama suami pada pertengahan April ini. Hanez memberitahu ini adalah kesempatan buat dirinya untuk beribadah.

“Insha Allah pada pertengahan bulan ini saya akan ke Mekah untuk mengerjakan umrah. Cuma masih menunggu visa sahaja. Apabila visa sudah siap, saya akan mengikuti kursus yang disediakan untuk menunaikan umrah. Umrah ini saya nak beribadah”

“Nak cuci tangan daripada segala apa yang pernah dilakukan dan minta dengan Tuhan semoga sentiasa diberikan ketenangan dan rezeki dalam menempuh kehidupan seharian. Saya akan ke sana membawa anak sulung Romie, dan rakan rapat kami,” katanya.

Dalam pada itu, tindakan Hanez sebelum ini yang memuat naik gambarnya bersama anak-anak tiri di Instagram menjadi bahan bualan peminat, ada yang suka dengan apa yang ditunjukkan malah ada juga yang turut mengkritik dengan apa yang sedang dilakukannya itu.

“Kita buat baik pun orang mengata, buat buruk pun orang mengata. Jadi lebih baik jadi diri sendiri buat apa yang saya suka, lagipun itu Instagram saya nak kritik apa pun saya terima. Sebab dulu sampai sekarang apa yang saya buat ada sahaja yang negatif. Saya berkongsi dengan peminat dan mereka terima dengan positif, jadi mana-mana yang nak kritik saya terima dan maafkan mereka semua,” tambahnya.

Sementara itu, perkembangan kariernya terkini Hanez tetap akan meneruskan kerjaya seninya sebagai pelakon tetapi akan berbincang terlebih dahulu dengan suami sebelum menandatangani apa-apa sahaja kontrak.

“Buat masa sekarang ada yang menawarkan untuk berlakon tetapi saya kena bincang dengan Romie terlebih dahulu dan mestilah tengok apa watak yang diberikan itu,” ujarnya ketika ditemui semasa Anugerah Bintang Popular Berita Harian ABPBH 2014, Ahad lalu. (rtky/hfz)


Taufik Bersyukur Isteri Fahami Kerjaya Dirinya Sebagai Penyanyi

Bakal berbulan madu di Eropah tidak lama lagi, Taufik Batisah terlebih dahulu merancang ingin menimang tiga orang cahaya mata bersama isteri tercinta, Sheena. Namun, Sheena pula hanya bersetuju untuk dua orang sahaja.

Selain bercerita mengenai rancangan mereka mendapatkan cahaya mata, Taufik memberitahu bahawa dia sangat beruntung bersama Sheena kerana isterinya itu sangat memahami pergerakan kerjayanya dan dalam masa yang sama sangat penyabar.

“Sheena seorang yang cantik dari segi luaran dan dalaman. Kecantikan yang dimiliki itu adalah bonus yang penting adalah hati budi. Isteri saya juga seorang yang penyayang dan menghormati ibu saya. Dia juga seorang yang penyabar serta memahami karier saya sebagai seorang penyanyi,” katanya.

Selain itu, dalam masa yang sama, Taufik yang selamat diijabkabul 4 April lalu turut mendedahkan bahawa suara latar untuk lagu ‘Awak Kat Mana’ adalah suara isterinya dan tidak menyangka ia menjadi viral di Singapura mahupun Malaysia.

Begitulah ceritanya pasangan baru berkahwin ini. Tentang jumlah anak yang mereka persetujui, sama-samalah kita kira nanti,ya? (rtky/s)


Isu Mikrofon, Atilia Tegur Produksi ABPBH

Berpeluang membuat persembahan pada majlis anugerah ABPBH 2014 yang cukup gemilang, Atilia dan ibunya, Salamiah Hassan, sangat teruja dengan perkara tersebut sehinggalah terjadinya masalah teknikal berikutan kegagalan mikrofonnya berfungsi.

“Secara jujurnya memang saya rasa terkilan kerana produksi tidak ambil berat tentang masalah teknikal seperti itu sehingga menjejaskan persembahan kami. Bukan senang saya dan mama dapat buat persembahan di pentas seperti itu, sesekali dapat begini pula jadinya”

“Jangan teralu ambil remeh tentang perkara melibatkan teknikal kerana ia boleh mencacatkan keseluruhan majlis. Sudah tentu saya sangat kecewa, saya kasihankan mama yang benar-benar teruja untuk beri persembahan terbaik malam itu,” ujarnya kepada mStar Online.

Atilia dan ibunya Salamiah Hassan tampil sebagai pasangan akhir dengan menyanyikan lagu Jelingan Manja selepas persembahan Ella bersama Korie dan Ayda Jebat bersama adiknya, Fina.

Bagaimanapun, mikrofon milik Atilia tidak berfungsi menyebabkan dia terpaksa berkongsi mikrofon bersama ibunya sepanjang menyanyikan lagu tersebut. Lebih mengecewakan, tiada siapa pun yang bertindak menyelamatkan keadaan dengan memberi mikrofon lain kepadanya untuk meneruskan nyanyian.

Apa-apa pun Atilia mengakui dia terharu dengan komen dan sokongan peminat yang menganggap tindakannya menyelamatkan keadaan dengan berkongsi mikrofon bersama ibunya sebagai profesional.

“Alhamdulillah persembahan itu tidak menerima kritikan, malah ada yang anggap kami sweet kerana berkongsi mikrofon. Namun saya berharap selepas ini pihak penganjur perlu ambil berat tentang perkara itu,” jelas Atilia lagi. (rtky/s)


Farawahida Belum Bersedia Kongsi Kisah Penghijrahannya

Baru-baru ini, kelihatan penyanyi Farawahida kerap memuat naik gambarnya yang kini tampil bertudung di Instagram malah dalam masa yang sama turut menjayakan persembahan dengan berimej sopan tersebut.

BACA: Farawahida Tidak Rancang Anak Awal, Pilih Jepun Untuk Bulan Madu

Ingin mendapatkan pengesahan dan perkembangan terbaru mengenani penyanyi tersebut, portal Media Hiburan Online telah menghubunginya namun Fara nampaknya belum bersedia untuk bercerita lanjut mengenai penampilan terbarunya itu.

“Insya-Allah doakan. Setakat ni saya tak mahu komen pasal imej saya ini,” katanya kepada portal tersebut. Apa yang pasti, penghijrahan Farawahida ternyata mendapat reaksi positif daripada peminatnya.

Mungkin juga bila sudah tiba masa yang sesuai, pasti Farawahida yang pernah popular dengan lagu Tanpamu ini bakal memberi penjelasan kepada peminat serta media di luar sana. Suka kami melihat penghijrahan artis ke arah kebaikan. (rtky/s)


Kevin Zahri Sedia Bantu Abam Bocey

Ucapan kemenangan oleh Abam Bocey selepas berjaya meraih gelaran Pelakon Komedi Lelaki Popular mendapat perhatian ramai dalam beberapa hari ini selepas beliau menamatkan ucapan tersebut dengan baris ayat Gemuk Is Awesome.

Dan, kaki debat di internet pun mula memberikan pandangan masing masing tentang ayat tersebut termasuklah mereka yang menyokong dan tidak kurang juga membalas yang gemuk itu sebenarnya tidak sihat — walau apa jua alasan.

BACA: Buat Kejutan, Abam Bocey Buktikan Individu Gemuk Juga Boleh Berjaya

Personaliti yang juga bergelar Cikgu Fitness Malaysia, Kevin Zahri tampil memberikan pandangan tersendiri tentang isu ini. Beliau menulis yang Abam Bocey mengingatkan dirinya kepada arwah Bob Kuman yang pernah datang meminta bantuan menurunkan berat badan.

“Allahyarham (Bob Kuman) berhubung dan berjumpa dengan saya untuk kurangkan berat badan dalam 1 tahun sebelum kembali ke rahmatullah tapi pada masa tersebut keadaan kesihatan sudah pun mengganggu pergerakan dan gaya hidup beliau. Abam Bocey, walaupun masih muda, faces a different challenge,” tulisnya di Facebook hari ini.

Kevin Zahri mengakui cabaran yang bakal dihadapi Abam Bocey sekiranya beliau mahu berubah selepas popular dengan imej berbadan besar ini lebih lebih lagi kini sudah menjadi pengasas kepada kata kata Gemuk Is Awesome tersebut.

“My sincere offer kepada Abam Bocey, mana mana selebriti tanah air dan para pembaca pada waktu dan masa yang anda ingin mengubah gaya hidup (tak kira bila), saya sedia untuk membantu anda, InsyaAllah,” tambahnya lagi.

Mungkin Abam Bocey kini lebih selesa dengan imej yang dibawa namun jika suatu hari terbuka hati untuk membuat perubahan lebih awesome, anda tahu siapa yang anda mahu panggil. (rtky/m)


Sharnaaz Tidak Redha Kalah Di ABPBH 2014

Pertama kali rasanya seorang selebriti berani keluarkan kenyataan tidak redha akan kemenangan pesaing dalam satu satu kategori di mana mana majlis anugerah hiburan.

Kemenangan Shah Iskandar selaku Pelakon TV Lelaki Popular di ABPBH 2014 hujung minggu lalu rupanya mengundang rasa tidak puas hati.

Sharnaaz Ahmad dalam satu kenyataan kepada Malaysian Digest mengakui tidak redha dengan kemenangan pesaingnya namun bukanlah berasa kecewa malah berharap yang keputusan malam itu benar benar telus dan berdasarkan bakat.

“Saya tidak redha. Saya bukan tidak berpuas hati tapi saya lebih rela sekiranya kalah dengan Amar Baharin. Undilah atas bakat dan kualiti lakonan seseorang pelakon itu, bukan atas wang ringgit”

Pelakon yang berjaya membawa pulang trofi Artis Paling Kontroversi ini juga mengakui dirinya bukan seorang yang mudah untuk memenangi anugerah namun itu bukan sesuatu yang mematahkan semangatnya untuk terus berkarya.

“Sejak hari petama dalam industri saya tahu yang saya bukan membawa diri saya sebagai seorang pelakon anugerah. Saya anti anugerah. Maksudnya, saya memang susah hendak menang satu-satu anugerah. Itu sesuatu yang sangat sukar untuk diri saya tapi itu semua tidak mematahkan semangat saya untuk terus berkarya,” tambahnya lagi. (rtky/m)


Neelofa Bukan Mahu Tunjuk Alim

Mengambil iktibar daripada kejadian yang pernah terjadi sebelum ini, tindakan Neelofa tidak mahu bersalaman dengan pengurusnya baru-baru ini mendapat reaksi berbaur daripada peminatnya malah ada yang menyifatkan pengacara dan pelakon ini seperti mahu tunjuk alim.

“Saya belajar dari kesilapan lepas ketika Anugerah MeleTOP tempoh hari, di mana tindakan saya menyambut salam Datuk AC Mizal mengundang kritikan ramai. Apabila ia mula kecoh di media sosial, saya jadi terkejut. Saya tidak sangka hal ini pun akan jadi satu isu”

“Memang tak terlintas langsung dalam fikiran perkara itu menarik perhatian dan jadi bualan umum. Saya memang buat perbuatan itu malam tadi (kelmarin). Ia memang sengaja saya lakukan. Cuma yang saya tidak sangka perkara itu diperhatikan dan menjadi bualan pula,” jelas Neelofa.

Bagaimanapun, Neelofa mengakui terdapat kesilapan daripada dirinya apabila dia menyambut pula salam daripada pengarah Michael Ang dan menjelaskan akan cuba memperbaiki dirinya agar perkara yang sama tidak kembali berulang. (rtky/s)


Shaheizy Sam Nafi Undi Diri Sendiri Untuk Menang Di ABPBH 2014

Baru sahaja merangkul anugerah Bintang Paling Popular, Anugerah Bintang Popular Berita Harian (ABPBH 2014) kali ketiga baru-baru ini, Shaheizy Sam sudah terpalit dengan spekulasi bahawa dirinya mengundi diri sendiri untuk meraih anugerah tersebut.

BACA: Menang Kali Ketiga, Shaheizy Sam Bintang Paling Popular ABPBH 2014

“Spekulasi itu perkara biasa apabila kita menang. Seperti contoh, saya seorang peminat bola dan sekiranya pasukan saya kalah, pasti saya akan kata pengadil berat sebelah. Pertikaian yang dibangkitkan ini lebih kepada bersifat tanggapan daripada sudut luaran semata-mata”

“Saya percaya undian yang saya terima ini adalah daripada semua pihak bukan sahaja daripada peminat saya sahaja. Tiada benda yang dapat saya lakukan untuk membalas jasa mereka selain doa dan ucapan terima kasih,” katanya terharu kepada mStar Online.

Selain Bintang Paling Popular 2014, Sam turut membawa pulang trofi menerusi kategori Pelakon Filem Lelaki Popular. Sebelum ini, pelakon ini juga pernah dua kali merangkul gelaran sama iaitu pada tahun 2010 dan 2012.

Mengakui dia juga tidak sangka memenangi anugerah berkenaan kerana kariernya agak perlahan kebelakangan ini, Sam juga bersyukur kerana kemenangan tersebut membolehkan dia membawa pulang sebuah kereta Toyota Camry Hybrid sumbangan UMW Toyota Motors. (rtky/s)


Fast & Furious 7: Penuh Aksi Hebat Tidak Masuk Akal, Tetap Menghiburkan

FAST & FURIOUS 7 (2015) ialah sambungan kronologi sebenar atau sekuel siri filem ini, selepas The Fast and The Furious: Tokyo Drift (2006) iaitu filem ke-3 yang diterbitkan oleh Universal Pictures. Bagaimana kisahnya boleh melompat macam itu? Anda kena menonton secara maraton kesemua 6 filem terdahulu sejak yang pertama di tahun 2001.

Fast & Furious 7 ternyata membesarkan lagi empayar pasaran siri filem ini yang mempunyai ciri-ciri ‘formula’ jalan cerita yang sama untuk setiap pembikinannya seperti berikut.

Pertama sekali ialah barisan berbagai jenama kereta yang lawa laju pantas hebat. Kedua ialah gabungan ‘team’ atau keluarga pemandu-pemandunya yang juga kuat dan hebat. Ketiga, aksi-aksi lumba kereta atau kejar-mengejar kereta yang mengujakan di lokasi-lokasi yang luas atau sempit atau tinggi atau ngeri atau curam atau merbahaya atau gelap atau jalan sebok atau jalan tak ada orang lalu-lalang pun atau dalam kenderaan lain atau bawah kenderaan lain atau dalam bot atau dalam kapalterbang atau dalam bangunan atau di luar bangunan dan semestinya hebat.

Keempat, kisah jenayah yang sedang diuruskan oleh pihak berkuasa yang hebat menentang ketua penjahat yang juga hebat. Kelima, lagu-lagu latar yang sedap hebat. Keenam, yang amat sangat penting ialah aksi lasak atau babak genting yang paling-paling merepek, tetapi ditampilkan dengan penuh bergaya dan ya! sudah tentu ia paparan momen dalam filem itu yang amat hebat!

Secara ringkasnya, kalau anda penggemar filem aksi yang masuk akal, jangan menonton filem ini! Kesemua siri filem Fast & Furious mesti mengandungi babak cerita yang tidak masuk akal tetapi mengetengahkan adegan-adegan aksi lasak stunt yang sangat-sangat menghiburkan. Peminat tegarnya tidak perlu pedulikan kritikan dari mana-mana ulasan yang mengatakan filem ini ada yang gagal dari sudut pengembangan cerita atau banyak lubang plot. Ia merupakan sebuah filem bertih jagung rangup yang hanya mengutamakan watak-watak yang berani mati serta kelajuan, jenama atau rupa kereta yang digunakan. Di samping itu ia menyuntik sedikit nilai moral yang nipis mengenai keakraban persahabatan dan kekeluargaan dalam dunia fiksyennya tersendiri.

Percayalah, anda akan lebih teruja menonton Fast & Furious 7 seandainya mengulang semula penontonan kesemua 6 filem yang terdahulu kerana setiap watak cameo yang dimunculkan dalam filem kali ini atau plot-plot kecil yang disumbat merujuk dan berkait kepada filem sebelumnya.

Babak tambahan dihujung filem Fast & Furious 6 (2013) dimana watak Han (Sung Kang) dilanggar oleh sebuah kereta Mercedes-Benz ‘pemandu tanpa nama’ dalam filem ke-3 iaitu The Fast and The Furious: Tokyo Drift (2006) ialah abang kepada Owen Shaw (Luke Evans) iaitu Deckard Shaw (Jason Statham). Penampilan khas watak Sean Boswell (Lukas Black), Twinkie (Bow Wow) dan Neela (Nathalie Kelley) semasa Dom (Vin Diesel) bertemu mereka di Tokyo ialah babak selepas Sean dan Dom berlumba di akhir filem Tokyo Drift.

Sementara itu babak sedikit kekok semasa Dom bertemu Elena (Elsa Pataky) di hospital semasa melawat Hobbs (Dwayne Johnson) ialah kerana mereka pernah bercinta dalam filem terdahulu tetapi kini Dom sudah kembali kepada Lette (Michelle Rodriguez). Begitu juga tapak Race Wars mengingatkan semula kepada filem yang pertama 2001.

Berbalik kepada ciri-ciri cerita ‘merepek dalam filem ini, saya merasakan bahawa filem ini memang menjadikannya sebagai suatu keperluan wajib sebagai identiti, malahan kadangkala boleh dijangka dan lucu. Babak genting ngeri setiap watak sebelah team Toretto walau seteruk mana pun sudah mahu mati, pasti akan terselamat atau diselamatkan oleh rakan yang lain. Ia seumpama kemestian dalam siri filem ini dimana akan memaparkan banyak babak ‘expect the unexpected’ atau ‘up the ante’ atau ‘push the envelope’ atau ‘push the boundaries’ dan dalam filem kali ini secara literal, sememangnya ada babak kereta terjun ke lembah yang curam ya!

Mungkin, yang saya rasakan sedikit pemalas oleh penulis skrip kali ini kerana perebutan ‘USB thumb drive’ yang disimpan dalam sebuah kereta mengulang semula perebutan ‘computer chip’ dalam Fast Five (2011) yang juga disimpan dalam sebuah kereta. Tapi adakah pihak produksi Universal Pictures dan pengarahnya, James Wan nak peduli kan?

Yang penting dalam filem ini sebuah kereta merah Lykan HyperSport sudah ‘menembusi’ 3 buah menara Etihad Towers di Abu Dhabi. Filem lain ada?

Dari sudut lakonan, secara pukalnya saya merasakan filem ini berjaya kerana keserasian yang dibina oleh para pelakonnya setelah beraksi bersama dalam filem yang lepas. Watak penjahat yang setanding dengan Van Diesel iaitu Jason Statham dan pengenalan watak baru ketua unit khas Frank Petty lakonan baik oleh Kurt Russell akan pasti dikembangkan lagi di sekuel seterusnya. Menampilkan Tony Jaa sebagai Kiet, salah seorang penjahat sudah tentu menjadi umpan tambahan kepada pasaran di Asia. Semoga filem ini akan menjadi batu loncatan kepadanya untuk terus menembusi Hollywood.

Semua orang sudah tahu mengenai kematian Paul Walker semasa penggambaran Fast & Furious 7 sedang berlangsung. Kerana itulah filem ini ditambah babak di akhirnya sebagai penghormatan ‘selamat tinggal’ kepada watak Brian O’Conner untuk selama-lamanya yang dibikin dengan subtle tanpa mematikan watak tersebut di dalam filem. Benar, imbasan montages dari lakonan Paul Walker dalam siri filem sebelumnya yang dilatari oleh lagu “See You Again” nyanyian oleh Wiz Khalifa feat. Charlie Puth memang menyentuh hati.


Johan Pertahan Aksi Cium Bibir Isteri

Insiden yang berlaku antara Johan (Raja Lawak) dan isterinya, Ozlyn Wati ketika namanya diumumkan pemenang kategori Penyampai Radio Lelaki Popular, Anugerah Bintang Popular Berita Harian (ABPBH 2014) menjadi bualan ramai baru baru ini.

Namun Johan berpendapat bahawa perkara tersebut bukanlah satu kesalahan kerana pada dirinya itu adalah caranya meluahkan rasa kegembiraan bersama isteri tercinta.

BACA: Aksi Cium Mulut Johan & Ozlynn Cetuskan Kontroversi Di Kalangan Peminat

“Saya tidak melihat tindakan saya mencium isteri saya sebagai satu kesalah kerana Ozlynn adalah isteri saya yang sah. Dalam apa juga perkara yang saya lakukan atau penghargaan diberikan kepada saya, isteri adalah orang pertama yang saya ingin sambut bersama,” katanya.

Walaubagaimanapun, tindakannya itu menjadi kontroversi apabila adegan yang dilakukannya itu dikatakan tidak sopan dan luar dari batas dan adat budaya Melayu.

Johan yang ditemui selepas selesai sahaja majlis Anugerah Bintang Popular Berita Harian (ABPBH 2014) dia memberitahu bahawa dia tidak kisah dan membiarkan sahaja dengan apa yang mahu diperkatakan oleh orang ramai kerana sedar tidak mampu untuk memuaskan hati semua pihak.

“Kalau hendak jaga hati orang payahlah. Pada saya apa orang hendak kata biarkanlah. Kami bukannya pasangan bukan muhrim sebaliknya suami-isteri yang sah. Saya tak perlu peduli dengan apa yang orang hendak kata,” tambahnya lagi. (rtky/hfz)


Abam Bukti Individu Gemuk Boleh Berjaya

Gemuk is awesome – itulah ungkapan yang dilaungkan oleh Abam selaku pemenang bagi kategori Artis Komedi Lelaki Popular di Anugerah Bintang Popular Berita Harian 2014 (ABPBH 2014), sekaligus membuktikan bahawa insan comel sepertinya juga mampu meraih anugerah.

“Kemenangan saya malam semalam seperti tidak dijangka. Mana tidaknya saya bersaing dengan empat lagi nama besar dalam dunia komedia tanah air. Saya agak terkejut apabila nama saya diumumkan dan bersyukur kerana usaha saya selama ini dihargai para peminat”

“Saat nama saya diumum sebagai pemenang, rasa seperti saya menang kategori Anugerah Bintang Popular pula. Alhamdulillah terima kasih buat peminat setia Abam dan juga kumpulan Bocey terutamanya ahli keluarga saya yang sentiasa menyokong perjalanan karier sejak awal lagi,” ujar Abam dipetik daripada portal Astro Gempak.

Sementara itu dalam masa yang sama, Abam juga turut menjelaskan bahawa slogan ‘Gemuk Is Awesome’ tersebut keluar secara spontan malah cukup bersyukur kerana belum ada lagi orang yang berbadan besar diangkat dalam anugerah sedemikian. (rtky/s)


Siti Elizad Mengaku Sudah Bernikah Pada 11 Januari Lalu

Dalam kenyataan kepada media sekitar Februari lalu, Siti Elizad memberitahu akan perancangan beliau untuk menamatkan zaman bujang dengan lelaki pilihan hatinya bernama Shamsul Baharin sekitar tahun ini namun laporan Harian Metro hari ini agak mengejutkan.

Siti Elizad yang semakin dikenali selepas membintangi drama Teman Lelaki Upahan mengakui yang beliau sudah bernikah pada 11 Januari lalu atas permintaan bapanya.

“Saya mengaku sudah bernikah dengan Shamsul pada tarikh itu tetapi majlis kami berlangsung secara tertutup dan hanya dihadiri oleh keluarga dan rakan rapat saja. Saya terpaksa diamkan diri selama hampir tiga bulan sebab bapa minta jangan dikecohkan kerana dia kurang sihat,” ujarnya.

Beliau turut menambah yang mereka memang berniat untuk mendedahkan tarikh sebenar bernikah pada satu majlis resepsi yang akan diadakan pada 11 April nanti namun tidak menyangka perkara ini telah bocor ke pengetahuan ramai terlebih awal.

“Jadi saya terpaksa dengan berat hatinya mengakui saya sudah bernikah. Saya minta maaf sekali lagi kerana merahsiakan hal ini daripada semua,” tambahnya lagi. (rtky/m)


Pakaian Seksi Zizie Ezette Di ABPBH 2014 Jadi Bualan Ramai

Kemunculan Zizie Ezette pada ABPBH 2014 semalam ternyata mengubat rindu peminatnya yang sudah lama mengharapkan kemunculan pelakon ini di layar perak mahupun kaca televisyen. Namun apa yang lebih menarik perhatian pada majlis anugerah tersebut ialah pakaian yang dikenakan olehnya yang dikatakan seksi.

Kehadiran Zizie Ezette yang juga merupakan isteri kepada ahli parlimen Kinabatangan, Bung Mokhtar, mula mencuri tumpuan ketika pelakon ini bersama ibunya dan Shaheizy Sam sama-sama berada di atas pentas. Penampilan Zizie yang dikatakan seksi itu kemudiannya terus menjadi bualan di laman sosial.

Namun ada juga yang menyokong penampilan pelakon ini dan ramai juga yang mahu melihat dia kembali berlakon. Khabarnya Zizie Ezette bakal membuat kemunculan semula tidak lama lagi. Apa-apa pun, kena tanya abang Bung dululah, ya? (rtky/s)


Pelawak Terkenal Hantar Mesej Lucah, Minta Gambar Bogel

Sebelum ini, seorang wanita telah tampil menemui Berita Harian dan mendedahkan apa yang didakwanya perilaku sebenar pelawak popular yang dikatakan ligat memperdaya ramai wanita, dan kini seorang lagi mangsa telah tampil mendedahkan perkara yang sama.

Malah lebih teruk lagi, kedua-dua mangsa mendakwa bahawa pelawak tersbeut turut menghantar mesej lucah serta meminta gambar bogel daripada wanita berkenaan. Tidak hanya berkata-kata kosong, mereka turut tampil dengan bukti mesej perbualan di antara pelawak tersebut.

Mangsa terbaru Katherine (bukan nama sebenar), mendedahkan pelawak berkenaan tetap mengganggu dirinya yang sudah pun mempunyai teman lelaki malah dalam masa yang sama turut memberitahu bahawa dia bukanlah mangsa pertama perlakuan jijik pelawak tersebut.

Sementara itu, sebelum ini, menurut seorang wanita yang hanya mahu dikenali sebagai Sasha, pendedahan tersebut dilakukan adalah bertujuan memastikan tiada lagi wanita yang terpedaya dengan tipu helah pelawak lelaki tersebut lebih-lebih lagi sikap lelaki tersebut seakan yakin boleh terlepas dengan apa yang dilakukannya.

“Bukan saya seorang saja yang diperdaya serta ditipu oleh lelaki itu. Ketika melepak bersama kawan-kawan, saya terkejut kerana pelawak itu juga cuba untuk mengurat mereka”

“Ini bukannya tuduhan melulu kerana saya berani tampil membuat pengakuan berdasarkan bukti yang ada pada saya. Helah yang digunakan sama saja iaitu dengan meminta gambar bogel serta mahu berborak secara video call”

“Beliau pandai berdrama membuat muka sedih meminta simpati dengan pelbagai kenyataan yang dibuat olehnya. Bukan setiap wanita murah dan termakan janji manis dengan begitu mudah. Saya harap dia segera berhenti membuat kerja bodoh sebelum jatuh kerana perangai buruknya sendiri,” jelas Sasha lagi.


Lana Nodin Mahu Cuba Nasib Di Hollywood

Bakal melangsungkan perkahwinan pada 15 Mei ini bersama David McKienzie atau nama Islamnya, Mohd Daud McKienzie, Lana Nodin, Lana Nodin mengakui berhasrat untuk mahu mencuba nasib di dalam bidang lakonan di Hollywood.

Menurut Lana, secara kebetulan bakal suaminya itu mempunyai kenalan yang bekerja sebagai ejen dalam bidang perfileman dan ingin mengambil peluang itu untuk mencuba nasib di sana selepas melangsungkan perkahwinan nanti.

“Insya-Allah sekiranya semuanya berjalan lancar saya ingin mengembangkan karier lakonan di Amerika malah David juga ada memberitahu dia mempunyai kenalan dalam bidang tersebut. Alang-alang sudah ke sana apa salahnya saya mencuba nasib untuk membina nama di negara orang,” katanya kepada mStar Online.

Pasangan berkenaan akan disatukan sebagai suami-isteri dalam satu majlis yang akan diadakan di Hotel Istana selepas lelaki berusia 35 tahun itu melamar Lana ketika mereka bercuti di New York pada 3 Januari lalu. (rtky/s)


Aksi Cium Mulut Johan & Ozlynn Cetuskan Kontroversi Di Kalangan Peminat

Apa yang pasti, di sebalik kemeriahan majlis ABPBH 2014 yang berlangsung semalam, tindakan Johan mencium isterinya di bibir sebaik sahaja diumumkan sebagai pemenang anugerah Penyampai Radio Lelaki Popular, menimbulkan pelbagai reaksi di kalangan peminatnya.

Mungkin juga perkara tersebut berlaku secara spontan kerana terkejut namun jawapan kepada tindakan penyampai radio dan pelawak, hanya empunya diri yang tahu. Malah, ada peminat Johan sendiri yang mempertikaikan tindakannya itu.

Tidak kurang juga ada yang berberpendapat aksi sebegitu tidak sopan dilakukan di khalayak ramai apatah lagi ia turut ditonton oleh pelbagai peringkat umur. Apa-apa pun, kami pasti Johan mempunyai jawapan tersendiri terhadap apa yang dilakukannya ketika itu. (rtky/s)


Shaheizy Sam Bintang Paling Popular ABPBH 2014

Pernah memenangi dua kali Anugerah Bintang Paling Popular, Shaheizy Sam mengulangi sejarah apabila sekali lagi dinobatkan sebagai Anugerah Bintang Paling Popular ABPBH 2014 setelah mendapat sebanyak 265,000 undian.

BACA: Aaron Aziz Sekali Lagi Rangkul Anugerah Bintang Paling Popular 2013

Kemenangan itu membolehkan Shaheizy Sam yang pernah membolot Anugerah Bintang Popular 2010 dan 2012, membawa pulang hadiah berupa sebuah Toyota Camry tajaan UMW Toyota Motor Sdn Bhd. Selain itu, Sam turut membolot anugerah Pelakon Filem Lelaki Popular.

Majlis gilang-gemilang yang diacarakan oleh Amy Mastura, AG (Hot FM) dan Sherry Alhadad telah disiarkan secara langsung menerusi TV3 dan stesen radio Hot FM.

Artis Baharu Lelaki Popular: Hafreez Adam
Artis Komedi Wanita Popular: Didie Alias
Artis Duo/Berkumpulan Popular: Akim & The Majistret
Pengacara TV Lelaki Popular: Datuk Aznil Haji Nawawi
Penyampai Radio Wanita Popular: Fara Fauzana
Pelakon TV Lelaki Popular: Shah Iskandar
Artis Baru Wanita Popular: Ayda Jebat
Penyampai Radio Lelaki Popular: Johan
Pengacara TV Wanita Popular: Neelofa
Pelakon TV Wanita Popular: Nad Zainal
Artis Komedi Lelaki Popular: Abam (Bocey)
Penyanyi Wanita Popular: Adira
Pelakon Filem Lelaki Popular: Shaheizy Sam
Penyanyi Lelaki Popular: Akim Ahmad
Pelakon Filem Wanita Popular: Siti Saleha

KATEGORI ONLINE
Personaliti Popular: Faiz Dickie
Gandingan Serasi Di Layar: Zul Ariffin dan Ayda Jebat
Pasangan selebriti Romantis: Awal Ashaari & Scha Al-Yahya
Artis Paling Kontrovesi: Sharnaaz Ahmad
Artis Lelaki Stailo: Zul Ariffin
Artis Wanita Stailo: Datuk Siti Nurhaliza


Gaya Selebriti Di Karpet Merah ABPBH 2014

Anugerah Bintang Popular Berita Harian 2014 (ABPBH 2014) adalah penghargaan yang diberikan buat penggiat seni hiburan di Malaysia dan tahun ini, majlis yang dianjurkan buat kali ke-28 telah diadakan di Arena Of Stars, Genting Highlands sebagai lokasi penganugerahan tersebut.

Seperti tahun lalu, edisi kali ini juga kembali mempertaruhkan 15 kategori utama untuk pilihan peminat. Selama kira-kira sebulan mereka berpeluang mendapatkan borang undian awal, sebelum calon Top 5 diumumkan kemudian.

Daripada 15 kategori berkenaan, lebih 400 selebriti dicalonkan dalam peringkat terbabit, mewakili bidang lakonan TV dan filem, nyanyian, penyampaian radio, pengacaraan televisyen dan komedi. Ia antara jumlah paling banyak pernah disenaraikan, sejak era panel penilai pencalonan awal diperkenalkan pada edisi ABPBH ke 25.

Kami kongsikan bersama anda beberapa keping gambar karpet merah bersama anda sebelum acara kemuncak berlangsung. Enjoice! (rtky/s)


Ashraf Muslim Sekeluarga Rai Birthday Anak Pertama

Manis sungguh gambar yang dikongsikan di Instagram oleh Ashraf Muslim bersama dengan isteri-isterinya di dalam majlis sambutan hari lahir anak pertama, Sarah Ashraf, hasil perkahwinannya bersama isteri kedua, Wan Sakinah hari ini.

Dalam majlis yang cukup meriah itu, isteri pertama dan isteri kedua Ashraf kelihatan cukup ceria sekali malah apa yang boleh kami katakan, Sarah beruntung kerana mempunyai dua orang ibu yang sentiasa mencurahkan kasih sayang kepadanya. Bukan semua orang dapat peluang sebegitu.

Kami pasti ramai yang mendoakan pasangan ini sentiasa dilimpahi kebahagian apatah lagi dengan adanya Sarah maka akan bertambah berserilah kehidupan keluarga ini. Kami kongsikan beberapa keping gambar sambutan hari lahir anak pelakon ini bersama anda. Enjoice!


Izara Aishah Belum Bersedia Dilamar Kekasih

Tahun 2015 merupakan tahun yang paling meriah dengan majlis pertunangan dan juga perkahwinan barisan selebriti di Malaysia. Malah Izara Aisyah juga tidak terlepas daripada soalan mengenai masa depannya bersama Adib Khalid, yang juga anak lelaki Datuk K, suami kepada Dato’ Siti Nurhaliza ini.

Baru-baru ini, melalui kenyataan di dalam sebuah majalah, Izara mengakui dia kini mahu mencapai kejayaan di dalam kerjayanya terlebih dahulu sebelum bergelar isteri.

“Walaupun hampir satu tahun mengenali dia, tapi sehingga kini saya belum mahu berfikir mengenai berumah tangga. Banyak yang saya belum capai dalam kerjaya. Sebelum nak jadi isteri, saya nak berjaya dulu dalam bidang yang saya ceburi”

“Alhamdulillah, hubungan kami baik. Saya masih lagi berkawan dengannya dan bolehlah saya katakan, dialah teman lelaki paling rapat dalam hidup. Insya-Allah, dah sampai masanya nanti, saya akan berkongsi dengan semua tentang masa depan kami,” kata Izara.

Khabarnya juga, Izara yang pandai memasak membuatkan keluarga Adib sangat menyenangi pelakon ini. Jika sudah jodoh, pasti tidak ke mana juga, bukan? Apa-apa pun semoga Izara berjaya mencapai apa yang diimpikannya. (rtky/s)


Sekitar Resepsi Perkahwinan Pihak Aliff Adha & Sharifah Sakinah

Setelah selesai majlis pernikahan dan resepsi di pihak Sharifah Sakinah pada 28 Mac lalu, hari ini telah berlangsung majlis resepsi bagi pihak Aliff Adha yang diadakan di sebuah dewan di Kementerian Pertahanan (MINDEF).

BACA: Sekitar Majlis Makan Malam Pengantin Baru Sharifah Sakinah, Aliff Adha

Sebelum ini, Sakinah pernah memberitahu bahawa dia tidak mahu sebarang liputan pada majlis pernikahannya yang berlangsung minggu lalu kerana kedua-dua pihak mahu melalui detik berkenaan dengan tenang dan menyatakan resepsi hari ini adalah meraikan hari bahagia bersama pihak media pada.

Apa-apa pun, kami pasti ramai rakan dan juga peminat Sakinah turut sama berkongsi kegembiraan ini dan mendoakan agar perkawhinan di antara Sakinah dan juga Aliff agar terus dikurniakan bahagia sehingga akhir hayat. Kami kongsikan beberapa keping gambar resepsi mereka bersama anda. Enjoice!(rtky/s)


Status Sebenar Hubungan Baim Dan Elfira Masih Jadi Tanda Tanya

Masih lagi menjadi tanda tanya, kini dikatakan hubungan pelakon popular Indonesia, Baim Wong dan Elfira Loy sudah berakhir baru-baru ini malah Baim didakwa kembali rapat bersama bekas kekasihnya yang juga pelakon dari Indonesia, Marshanda.

Marshanda yang kini berstatus janda selepas bercerai dengan suaminya, Ben Kasyafani sejak November lalu, dikatakan sedang mendekati bekas kekasihnya itu. Perkara tersebut dikuatkan lagi dengan laporan mengatakan mereka bakal disatukan semula dalam sinetron terbaru.

Bagaimanapun menurut laporan Astrogempak, perkara tersebut telah dinafikan Marshanda yang menjelaskan dia kembali rapat dengan Baim di atas sikap profesional, tambahan lagi mereka turut sama akan turut berganding di dalam sinetron terbaru tidak lama lagi.

Menurut Marshanda, jika dia dan Baim kelihatan intim kini, itu hanyalah kerana mahu mencari chemistrysebelum berlakon bersama. Bagaimanpun, status sebenar hubungan Baim dan Elfira hanya mereka yang boleh memberikan jawapannya.


Taufik Batisah Selamat Bergelar Suami

Tahniah kami ucapkan kepada Taufik Batisah kerana telah selamat bergelar suami kepada Sheena Akbal dalam majlis pernikahan yang berlangsung pada hari ini. Taufik telah dinikahkan sendiri oleh ayah pengantin perempuan dengan sekali lafaz sahaja.

Sebelum ini Taufik pernah mendedahkan bakal isterinya di Facebook dan menerima banyak reaksi positif di laman sosialnya. Taufik pernah digosipkan dengan Nur Fazura namun penyanyi ini bijak menangkis sebarang spekulasi malah sangat menjaga privasi hubungannya dengan insan terdekat.

Semoga ikatan ini bakal membawa seribu satu cahaya baru kepada pasangan ini dan kami pasti ramai peminat Taufik di luar sana sentiasa mendoakan kebahagiaan selebriti kesayangan mereka ini. Kami kongsikan beberapa keping gambar untuk anda. Enjoice!(rtky/s)


Amir Akui Bahagia Dengan Kehidupan Berumahtangga Bersama Isteri

Baru sahaja mendirikan rumah tangga pada 14 Mac lalu, Amir Raja Lawak mengakui dia tidak menjadikan isu besar untuk dia tinggal bersama keluarga mertuanya di Paya Jaras, Sungai Buloh selepas hampir sebulan melangsungkan pernikahan.

BACA: Amir Raja Lawak dan Nur Intan Syafinaz Selamat Bergelar Suami Isteri

Malah menurut Amir, keluarga mertuanya sangat baik dan memahami kerjayanya sebagai seorang anak seni selain tidak menghalang dia dan isteri membina rumah tangga. Amir pun selaku pelawak pasti pandai ambil hati mertua, bukan?

“Keluarga mertua sangat memahami karier saya yang sering pulang lewat ke rumah dan kadang-kadang atas urusan perniagaan tidak menentu masa. Mereka faham dan sangat memberi sokongan buat kami berdua,” katanya kepada mStar Online.

Menurut pelawak ini, buat ketika ini, dia belum bersedia untuk berpindah kerana selesa tinggal bersama keluarga mertua selain memudahkan isterinya, Nur Intan Syafinaz Shaari, ke tempat kerja yang terletak di Damansara selain mengakui ada perubahan di dalam kehidupannya kini.

“Saya kini dah boleh memakai baju kemeja kerana sekarang dah ada orang tolong gosokkan dan sarapan pun isteri saya buat setiap hari, tidak perlu lagi saya habiskan duit di luar,” jelas Amir sambil mengakui sangat bahagia dengan kehidupan berumahtangga.

Majlis resepsi sebelah lelaki telah diadakan secara sederhana di Kelantan pada Khamis lalu dengan dihadiri saudara dan rakan-rakan terdekat sahaja. (rtky/s)


Aznil Nawawi Sibuk Dengan Kerjaya, Tidak Mahu Hati Insan Tersayang Terabai Jika Berkahwin

Mengakui seringkali ditanya mengenai hal perkahwinan, Datuk Aznil Nawawi beranggapan bahawa perkara tersebut sebagai suatu yang sangat klise. Malah seringkali soalan tersebut disambut dengan ketawa.

Mengakui sesekali persoalan kahwin itu bermain di kepala, Aznil menjelaskan komitmen kerja yang sentiasa memerlukan dia sentiasa ke sana ke sini, membuatkan beliau melupakan perihal berkenaan. Tambahnya lagi, faktor usia juga menyebabkan dia tidak meletakkan seks sebagai perkara utama.

“Kalau balik rumah dan penat sangat serta mengantuk, tidurlah jawapannya. Pada usia saya kini, seks bukan keutamaan. Malah kalau ada yang berkahwin semata-mata kerana seks, saya rasa pelik juga. Ini kerana perkahwinan lebih daripada itu”

“Seks hanya sebahagian sahaja. Kasih sayang lebih penting. Macam sekarang kasih sayang saya terus mengalir kepada anak, ibu, keluarga dan kawan. Paling melegakan saya apabila tidak terikat dengan sesiapa ialah tak dihimpit soalan awak kat mana atau balik pukul berapa,” jelasnya.

Pengacara serba boleh ini dalam masa memberitahu bahawa soal perkahwinan bukanlah sesuatu yang boleh dianggap ringan malah pengalamannya perkahwinan lalu banyak mengajar dirinya untuk lebih berjaga-jaga dalam membuat sebarang keputusan.

“Bukan sewenang-wenangnya jumpa orang dan ajak jomlah kahwin. Pengalaman kahwin dulu banyak mengajar saya untuk jadi lebih berhati-hati. Kerana terlalu sibuk bekerja dan menghabiskan masa di luar, ada hati yang terabai”

“Jadi saya akan kasihankan mana-mana wanita di luar sana yang akan keseorangan di rumah atau ditemani anak sahaja. Komitmen kerja saya memang memerlukan bergerak dan terbang ke sana ke mari. Kerjaya saya memang menyukarkan untuk ada komitmen berumah tangga,” katanya kepada Berita Harian. (rtky/s)


Mama Juwie Meninggal Dunia

Berita Harian hari ini melaporkan yang wartawan hiburan veteran dan penulis lirik, Abdul Jalil Saleh atau lebih dikenali sebagai Mama Juwie meninggal dunia kira-kira jam 10.30 malam tadi di Pusat Perubatan Hospital Universiti Kebangsaan Malaysia (HUKM), Cheras.

Beliau dilaporkan meninggal dunia akibat komplikasi pelbagai penyakit termasuk kanser prostat.

Allayarham menghembuskan nafas terakhirnya di sisi keluarga dan jenazah beliau dijangka akan dikebumikan di sebelah pusara ibunya di Selayang, esok. (rtky/m)


Sarimah Ibrahim & Tunku Jamie Bakal Berbulan Madu Ke New York Jun Ini

Pengantin baru, Sarimah Ibrahim dan Tunku Nadzimuddin atau lebih mesra dengan panggilan Tunku Jamie yang baru semalam bernikah, memilih New York, Amerika Syarikat, sebagai destinasi percutian bulan madu mereka tidak lama lagi.

Walaupun ia bukanlah kali pertama bagi mereka dua menjejakkan kaki di kota metropolitan tersebut, namun pasangan ini mempunyai sebab mengapa mereka mahu kembali ke situ lebih-lebih lagi kali ini adalah atas tujuan berbulan madu pula.

“Sebenarnya, saya pernah ke New York sebelum ini. Sewaktu kunjungan pertama itu, saya sangat-sangat seronok dan terfikir untuk datang lagi ke New York suatu hari nanti. Jadi apabila memikirkan destinasi honeymoon, saya terus terbayangkan New York”

“Kali ini, saya mahu berkongsi pengalaman yang menyeronokkan di New York bersama-sama Tunku Jamie. Saya mahu ajak Tunku Jamie ke Empire State Building,” ujar Sarimah yang kepada Mangga Online. Mungkin juga mereka ingin menikmati suasana romantik berdua di sana.

Malah, Tunku Jamie juga mengakui pernah merancang membawa isterinya berbulan madu di New York selama tiga minggu sekitar bulan Jun nanti dan tambahnya, dia dapat merasakan bahawa percutian kali ini bakal menjadi percutian yang paling manis buat mereka berdua. (rtky/s)


Izreen Nafi Niatnya Bertudung Didorong Hasrat Untuk Berkahwin

Satu perubahan ke arah kebaikan dan juga khabar gembira buat peminat Izreen Azminda kerana pelakon ini menjelaskan dia kini sedang membiasakan diri dengan imej bertudung yang sudah lama dihajatinya.

“Saya dalam proses membiasakan diri keluar rumah dengan menutup aurat. Ia umpama tempoh serta proses percubaan buat saya untuk menjadi manusia yang lebih baik,” katanya sambil memberitahu bahawa dia akan menutup aurat sepenuhnya apabila selesai penggambaran drama Eksperimen Cinta.

“Insya-Allah selesai penggambaran drama Eksperimen Cinta ini saya akan nekad dengan keputusan menutup aurat sepenuhnya. Ini kerana masih ada keperluan babak yang memerlukan saya membuka tudung. Insya-Allah doakan yang baik-baik saja ya”

“Jadi saya harap penjelasan ini tidak akan menimbulkan komen sebaliknya. Saya sentiasa berdoa semoga Tuhan menguatkan hati saya untuk fasa baru ini. Niat bertudung ini sudah lama cuma kesibukan kerja membataskan,” katanya seperti dipetik dariapda Berita Harian.

Selain itu Izreen juga akan mengakui bahawa dia akan berkahwin dengan Fahrin Ahmad – di dalam drama yang dibintanginya bersama Fahrin nanti. Malah pelakon ini juga menafikan niatnya bertudung itu didorong dengan hasrat untuk berkahwin lagi selepas perkahwinan pertamanya gagal bertahan. (rtky/s)


Siti Saleha Gementar Nyanyi Depan Tun M

Anda bukan salah baca tajuk. Memang Siti Saleha lebih dikenali sebagai seorang pelakon namun atas permintaan penganjur sebuah acara amal, beliau bakal tampil menyanyi di khalayak ramai dan salah seorang hadirin nanti adalah Tun Dr Mahathir Mohamad sendiri.

“Ini pertama kali saya akan menyanyi depan orang ramai. Walaupun saya bukan penyanyi tapi saya yakin saya boleh berikan persembahan yang baik. Namun, saya akui rasa gementar juga lebih-lebih lagi saya akan menyanyi di depan Tun M nanti,” ujarnya kepada Malaysian Digest.

Siti Saleha yang akan menyanyi di atas pentas bersama abangnya, Sam Bunckface turut berkata yang beliau tidak membuat sebarang latihan vokal untuk majlis yang akan berlangsung pada 17 Mei itu namun banyak belajar dari pemerhatian.

“Seperti mana lakonan, saya tak pernah ada apa-apa persediaan dan tidak pernah mengikuti kelas lakonan. Sebaliknya, saya lebih banyak memerhati. Begitu juga, apabila dicabar untuk menyanyi, saya tidak banyak melakukan persediaan”

“Saya ada ingatkan penganjur yang saya ini bukan penyanyi tetapi mereka mahukan juga saya membuat persembahan. Saya harap semua okay. Namun, mujurlah saya tidak keseorangan kerana abang saya (Sam Bunkface) juga akan menyanyi bersama saya nanti,” tambahnya lagi. (rtky/m)


Peguam Dedahkan Duit Zamani Slam Lesap

Ketika berita gembira tentang keadaan Zamani Slam yang beransur pulih ketika ini, nampaknya ada kisah lain yang menyelubungi penyanyi ini dan perkara tersebut adalah berkaitan dengan wang simpanan penyanyi ini. Berdiri atas rasa tanggungjawab, peguam Zamani, Ahmad Zaharil Muhaiyar mendedahkan bahawa simpanan penyanyi ini lesap.

Menurut daripada tinjauan kami di ruangan Facebook milik peguamnya itu, terdapat pihak yang bagaikan tidak mahu perkara ini diketengahkan malah Zaharil sendiri menyatakan bahawa kisah sebenar di sebalik isu wang itu sendiri juga adalah lebih menyedihkan.

Lebih mendalam lagi, melalui komen balas yang ditulis oleh peguam Zamani, dia bertindak berkenaan kerana dia menerima tohmahan yang mengatakan dia hidup di atas wang royalti Zamani. Menafikan perkara tersebut, peguamnya memberitahu bahawa apa yang dilakukannya selama ini adalah untuk kebaikan anak guamnya sendiri.

Selain itu, ada juga peminat yang bersimpati dengan keadaan tersebut namun dalam masa yang sama tidak mahu isu yang turut melibatkan maruah keluarga Zamani ini terus dibicarakan di laman sosial. Malah ada yang menyifatkan perkara berkenaan melanggar privasi Zamani, sesuatu yang tidak digemari oleh penyanyi itu sendiri. (rtky/s)


Dynas Belum Sedia Dedah Nama, Anggap Masih Awal Untuk Kongsi Tentang Perkahwinan

Kami pasti ramai yang perasan apabila Dynas Mokhtar pernah memuatnaik beberapa gambar dia bersama seorang lelaki yang dianggapnya sebagai rakan rapat dan baru-baru ini, pengacara dan pelakon ini bagaikan memberi pembayang bahawa akan ada sesuaut di antara mereka.

“Dia kawan lama saya dan kenal sejak zaman sekolah. Memang dia lelaki yang rapat dengan saya sekarang. Saya hanya pernah berjumpa dengan ibunya saja dan ahli keluarga lain belum. Masih awal untuk saya kongsikan tentang itu (kahwin). Insya-Allah,” katanya sambil tersenyum kepada Malaysian Digest.

Walaupun ketika ini Dynas masih belum mahu mendedahkan nama lelaki tersebut, tapi kami yakin persoalan peminat yang bertanyakan gerangan lelaki bertuah berkenaan pasti terjawab tidak lama lagi. Apa-apa pun, jika sudah jodoh, kami doakan yang terbaik dan semoga semuanya berjalan lancar. (rtky/s)


Sam Anggap Umur Sesuai Untuk Timang Anak Sendiri

Pertama kali melangsungkan perkahwinan, Sam Bunkface tidak dapat menyembunyikan perasaan berdebar dan juga gemuruh apatah lagi waktu pernikahan mereka akan diadakan lebih kurang 3 minggu sahaja lagi. Namun dalam masa yang sama, penyanyi ini tidak sabar menanti detik emas berkenaan.

Vokalis kumpulan Bunkface ini bakal melangsungkan pernikahan dengan seorang penerbit program televisyen TV3 iaitu Aida Azira, pada 25 April ini di Dewan Sapura Building, The Mines. Terdahulu Sam mengikat tali pertunangan bersama Aida pada 6 Oktober 2014.

“Saya tidak pernah berkawin sebelum ini tapi apa yang dapat saya katakan perasaan saya bercampur-campur. Kadang-kadang ada perasaan gemuruh dan bila difikirkan semula rasa gembira kerana umur macam saya sepatutnya sudah ada anak kecil dan mungkin inilah masa yang tepat untuk memulakan kehidupan baru”

“Alhamdulillah semua persiapan berjalan lancar. Majlis yang diadakan di Dewan Sapura Building merupakan majlis akad nikah dan resepsi pihak lelaki manakala bagi pihak perempuan pula dijadualkan berlangsung pada 2 Mei depan di Masjid Tanah, Melaka,” katanya kepada mStar Online. (rtky/s)


Khairul Fahmi, Leuniey Bakal Timang Anak Kedua

Tahniah kami ucapkan kepada pasangan Khairul Fahmi atau Apex dan juga Leuniey Natasha yang bakal menimang cahaya mata kedua tidak lama lagi. Menurut kemaskini Instagram isteri kepada pemain bola sepak kebangsaan ini, kandungan masih lagi sekitar 3 bulan.

Malah Apex juga dalam kemaskini terbaru juga ada memberitahu bahawa isterinya itu kini terkena alahan yang agak teruk sambil sempat hashtag yang menyatakan anak pertamanya, Kayla Elayna. bakal dapat adik baru, mengesahkan lagi berita kehamilan tersebut.

Berita gembira tersebut pastinya mendapat reaksi positif peminat tegar mereka. Apa-apa pun, kami suka melihat bagaimana Apex meluangkan masa dengan keluarga setiap kali mereka mempunyai masa terluang. Kami rasa, anak kedua mereka ini perempuan. (rtky/s)


Noh Salleh Teruja Dilantik Juri Nasyid

Walaupun bukan berdiri di atas kredibiliti artis nasyid, kini Noh Salleh telah dipilih untuk menjadi salah seorang juri program realiti pencarian penyanyi nasyid nusantara, Nasyeed Cover Song 2015 yang akan bermula pada tahun ini.

BACA: Muncul Dengan Album Solo, Noh Salleh Ingin Bermula Dari Bawah

Malah Noh sendiri memberitahu, pada mulanya dia menolak terus tawaran untuk menjadi juri nasyid tersebut kerana dia bukanlah mempunyai latar belakang nasyid namun mengubah mengubah fikiran setelah diterangkan secara lanjut mengenai program berkenaan.

“Saya pun semasa mula-mula ditawarkan oleh pihak yang menguruskannya, iaitu Daqmie, daripada nasyeed.com saya terus tolak. Saya beritahu yang saya ni bukan ada asas dalam nasyid. Tapi bila diberitahu pasal program ini, saya terus teruja.

“Saya berterima kasih kepada Daqmie yang memilih saya untuk bersama-sama dalam program Ini,” kata Noh yang juga berpandangan jauh bahawa program pencarian artis nasyid yang diusahakan ini akan menjadi sesuatu yang besar dan lain dari yang lain. (rtky/s)


Sarimah Ibrahim, Tunku Jamie Selamat Bergelar Suami Isteri

Tahniah kepada Sarimah Ibrahim yang kini sudah sah bergelar isteri kepada cucu Yang di-Pertuan Besar Negeri Sembilan ke-10, Tunku Nadzimuddin Tunku Mudzaffar, 43, jam 12.38 tengah hari tadi dengan sekali lafaz.

Pasangan itu dinikahkan jurunikah dari Istana Negara, Ustaz Nik Ridzuan Nik Mohamad dengan disaksikan wali-bapa Sarimah, Ibrahim Ahmad dalam majlis itu bertemakan tradisional dan kemelayuan yang berlangsung di Hotel Prince KL, di sini.

Dalam majlis pernikahan tersebut, pihak pengantin perempuan menerima tujuh dulang hantaran berbalas jumlah yang sama kepada pengantin lelaki. Sarimah turut menerima mas kahwin sebanyak RM6,000.

Sarimah dan Jamie berkenalan selama sembilan bulan sebelum bertunang pada 27 September tahun lalu.. Ini bukan perkahwinan pertama mereka. Sarimah pernah berkahwin dengan jejaka Australia, Amir Andrew Abdullah pada 2006 tetapi bercerai pada penghujung Disember 2008.

Jamie pula yang berstatus duda tanpa anak juga pernah berkahwin dan sudah bergelar solo ketika bertemu selebriti berkenaan 13 bulan lalu.


Fouziah Gous Sambut Birthday Suami Di Jepun

Romantis sungguh gambar yang dikongsikan pasangan Fouziah Gous dan juga suaminya, Zhafran Yusof ketika di Jepun baru-baru ini. Dalam sedar tidak sedar, perkahwinan Fouziah bersama suaminya Zhafran, kini sudah memasuki tahun kedua.

Selain meluangkan masa berbulan madu di Tokyo, Jepun, melalui hashtag di Instagram, Fouziah rupanya sedang menjalani penggambaran untuk program Nona untuk ditayangkan di TV3. Fouziah kini menggantikan Neelofa dan juga Fara Fauzana sebagai pengacara Nona.

Lebih menarik, suami kepada pelakon dan pengacara ini juga turut menyambut hari lahir yang k 32 di sana. Daripada gambar-gambar yang mereka kongsikan bersama, memang tidak pernah lekang senyuman daripada pasangan ini.

Kami kongsikan beberapa keping gambar Fouziah dan juga Zhafran ketika di Jepun. Enjoice! (rtky/s)


Tiga Sikap Positif Rejoice Girl Yang Boleh Dicontohi Dalam Mengejar Impian

Kembali untuk musim kedua, kisah Siti sebagai Rejoice Girl memang benar benar memberikan semangat positif buat kami yang menonton. Bukan saja beliau seorang yang cantik manis apabila bertudung, malah seorang yang kental dan berazam kuat dalam misinya mengejar cita cita dalam kerjaya dan peribadi. Figura yang sangat wajar dijadikan contoh.

Tamat menonton tiga episod Rejoice Girl, kami dapat simpulkan beberapa perkara positif yang boleh anda contohi dan ikuti untuk mengejar impian hidup.

Ada masa impian kecil kita wujud dalam bentuk melawat ke negeri orang serta memerlukan wang dan dalam kes Rejoice Girl, beliau sangat mahu untuk terbang ke Korea bertemu dengan rakannnya yang menyambung pelajaran di sana. Apa yang beliau lakukan? Ya, mula menjual biskut pelangi hasil tangan ibunya kepada rakan sepejabat.

Kita juga boleh contohi kerajinan dan usaha Siti dalam kehidupan seharian. Jika kita berimpian untuk mengembara atau memiliki barangan idaman, ada baiknya kita mula mencari alternatif untuk mengumpul wang sendiri melalui perniagaan kecil kecilan atau tawarkan servis yang kita mahir.

Jangan hanya bergantung kepada gaji kita bekerja sahaja, perlu kreatif dan rajin selalu.

Siti telah diminta untuk mengetuai satu projek di syarikat dan tanpa berlengah beliau terus #OwnIt atau dalam kata lain menyahut cabaran menggalas tugas besar itu tanpa banyak soal. Kita juga perlu jadi begitu, yakin dengan keupayaan diri sendiri. Belum cuba belum tahu ‘kan?

Tetapi, bukan mudah untuk Siti sebenarnya apabila dapat rakan sepasukan yang tidak sebulu. Namun sebagai seorang yang punyai sikap positif, Siti memainkan peranan sebagai ahli pasukan dan ketua yang terbuka dengan idea, pendapat dan kritikan.

Juga, Siti tidak teragak agak untuk menyahut cabaran membuktikan yang tanpa perlu ke salon pun rambut wanita boleh menjadi selembut rawatan mahal di salon dengan hanya memakai produk harian Rejoice. Tengok sahaja aksi mereka di pejabat dalam Smooth Showdown.

Dalam apa hal pun yang terjadi dalam kehidupan kita, keluarga adalah mereka yang akan sentiasa bersama kita waktu susah dan senang. Siti dalam episod ketiga Rejoice Girl sedar akan hakikat ini selepas mengetahui ibunya jatuh sakit sendirian di rumah ketika beliau bekerja.

Bertuah buat Siti, pihak syarikat memahami situasi beliau dan membenarkan untuk dirinya bekerja dari rumah selain menawarkan lawatan kerja ke Korea. Bukti jika kita berbuat baik kepada ibu dan keluarga, maka rezeki itu tidak akan lari ke mana mana.

Kita juga perlulah mendahulukan keluarga dalam soal apa pun kerana doa mereka sangat kita perlukan dalam perjalanan mengejar impian. Mahu tahu kisah penuh Siti dan perjalanan beliau sebagai Rejoice Girl? Tonton musim kedua hanya di www.rejoicegirl.com.my. Jom!


Nora Danish Labur RM100,000 Buka Kafe

Kami suka mendengar kisah selebriti yang memulakan perniagaan tidak kira kecil atau besar. Tidaklah hanya bergantung kepada pendapatan sebagai selebriti yang semakin tidak menentu hari ini. Terbaru, Nora Danish ceburkan diri dalam perniagaan dengan membuka kedai kopi.

Menerusi kemaskini di akaun Instagram beliau sejak beberapa minggu ini, peminat boleh melihat yang Nora Danish dan rakan rakan kini sibuk dengan proses pembukaan sebuah kafe yang diberi nama Kopi N XOXO dan terletak di Bangsar.

“Saya kini sibuk dengan persiapan pembukaan kafe yang diberi nama Kopi N XOXO dan terletak di Bangsar. Ini merupakan kafe yang dikongsi bersama teman baik saya. Kafe ini berkonsepkan butik dan saya akan meletakkan fesyen jubah jenama saya sendiri iaitu Nora Danish”

“Dari segi dekorasi, susun atur meja dan kerusi, konsep hinggalah pilihan menu, modalnya lebih kurang RM100,000. Sekarang kami sedang dalam fasa untuk mencari menu yang sesuai dan saya mahu orang datang kerana makanan yang kita jual sedap,” ujarnya kepada Utusan Malaysia.

Dalam perkembangan berkaitan, Nora Danish kini sedang menantikan filem lakonannya Hantu Bungkus Ikat Tepi dan Suami Jatuh Dari Langit yang akan ditayangkan di pawagam tidak lama lagi selain bakal terlibat dengan penggambaran filem Isteri Untuk Dijual. (rtky/m)


Ajak Shiro Dedah Cintakan Isteri Sejak Usia 13 Tahun

Terkedu kami apabila Ajak Shiro mula membukan cerita mengenai kisah percintaannya bersama isteri yang sudah bermula seawal umur 13 tahun lagi sempena hari lahir isterinya baru-baru ini. Siapa sangka gurauan ketika masa bersekolah dulu kini sudah dapat anak tiga.

Ajak sebelum ini pernah memuatnaik gambar dengan kapsyen yang sangat menyentuh hati ketika isterinya hendak melahirkan anak ketiga baru-baru ini, hingga ramai wanita tidak dapat menahan air mata dan berkongsi perasaan bertuah mempunyai suami sepertinya di Instagram.

Selain itu, isterinya turut berkongsi gambar ketika mereka masih muda-muda di akaun Instagram. Terharu betul kami melihat kemanisan pasangan ini. Tidak mahu tidak, kami yakin ramai di antara peminat Ajak yang cemburu dengan apa yang dilakukan Ajak kepada isterinya.

Apa-apa pun, semoga Ajak dan juga kehadiran cahaya mata ketiga mereka ini akan sentiasa dicurahi kasih sayang dan bahagia hingga akhir hayat. (rtky/s)


Gagal Tunaikan Denda, Mamat Ke Penjara Bentong Untuk Lapan Bulan

Cepat pula hukuman dijatuhkan terhadap Mamat selepas beliau ditangkap pihak berkuasa minggu lalu kerana disyaki mengambil dadah Amphetamine namun hukuman yang dijatuhkan mahkamah semalam adalah kerana kesalahan yang dilakukan pada tahun 2013.

Mengikut pertuduhan, penyanyi yang pernah popular dengan lagu Untukmu Ibu itu didakwa telah memasukkan dadah jenis Amphetamine ke dalam badannya di sebuah rumah di Kuala Lipis pada 19 Disember 2013 dan ujian air kencing membuktikan Mamat positif dadah tersebut.

Mamat didenda RM4,500 atau penjara lapan bulan oleh Mahkamah Majistret Raub selepas mengaku bersalah atas tuduhan tersebut namun kerana tidak mampu membayar denda, beliau bakal ke Penjara Bentong untuk lapan bulan menjalani hukuman.

Pada 27 Mac lalu, Mamat sekali lagi ditahan reman oleh Mahkamah Majistret Ampang kerana disyaki mengambil dadah Amphetamine namun belum lagi didakwa atas kesalahan tersebut dan bakal berhadapan denda RM5,000 atau penjara dua tahun jika sabit kesalahan. (rtky/m)


Najwa Bijak Bahagi Masa Antara Pelajaran dan Kerjaya Nyanyian

Sudah lama tidak muncul dengan lagu-lagu baru, Najwa Latif mengakui karier nyanyiannya agak perlahan sejak akhir-akhir ini kerana sibuk dengan pengajiannya di Universiti Antarabangsa UNITAR sejak setahun lalu.

Menurut Najwa, dia kini perlu memberikan fokus kepada pelajarannya memandangkan dia kini sudah memasuki semester kedua dalam bidang Pengajaran Bahasa Inggeris Sebagai Bahasa Kedua (TESL) di universiti tersebut.

Tambahnya, ketiadaan single terbaharu juga turut menjadi faktor namanya tenggelam berbanding rakan artis seangkatannya namun sehingga kini dia masih banyak menerima tawaran persembahan selain masih memenuhi jemputan pada hujung minggu.

“Single terakhir yang saya keluarkan adalah Hilang pada tahun lalu dan mungkin itu juga menjadi sebab saya dilihat senyap daripada industri wahal persembahan pentas masih saya lakukan seperti biasa,” katanya.

“Saya tidak menyepi daripada industri tetapi sedang sibuk dengan pelajaran tambahan pula saya kini sudah menyambung pengajian diperingkat ijazah sarjana muda di UNITAR,” katanya sambil memberitahu sudah terbiasa dengan berbagi masa antara pelajaran dan kerjaya kepada mStar Online. (rtky/s)


Delimawati Terlibat Kemalangan, Langgar Pembahagi Jalan

Pelakon Delimawati yang terkenal dengan filem Hantu Kak Limah Balik Rumah, berada dalam keadaan baik selepas mengalami kemalangan jalan raya di lebuh raya berdekatan Rembau, Negeri Sembilan. Dalam kejadian petang semalam, kereta dipandu adik lelaki beliau terbabas akibat jalan licin berikutan hujan lebat hingga terlanggar lori.

“Benda sudah nak jadi sedangkan adik saya memandu perlahan sahaja ketika itu. Brek juga seperti tak makan hingga lori yang dirempuh terbalik. Dalam usaha mengelak daripada keadaan menjadi teruk, kereta kami terlanggar pembahagi jalan”

“Alhamdulillah keadaan saya dan dua orang adik lelaki saya baik sahaja. Malahan pemandu lori berkenaan juga terselamat biarpun keadaan lorinya agak teruk kesan dilanggar dan terbalik,” katanya yang menjelaskan ketika itu beliau dan dua adiknya dalam perjalanan pulang ke Puchong.

Delimawati berkata, laporan polis berhubung insiden itu sudah dibuat di Chembong, Selangor dan kereta terbabit juga dalam proses dihantar ke bengkel oleh adik. (rtky/s)


Arif Dollah Ditahan Ekoran Kes Penderaan Seksual Terhadap Tegar

Berita Harian Singapura hari ini melaporkan yang bekas pengurus penyanyi remaja Tegar Septian iaitu Arif Dollah telah ditahan oleh pihak berkuasa Singapura susulan laporan penderaan seksual yang dilakukan terhadap artis dari Indonesia itu.

Penangkapan itu telah disahkan oleh pihak polis selepas mereka menerima dua laporan pada 25 Februari dan siasatan terhadap Arif Dollah telah dimulakan oleh pihak polis Singapura.

BACA: “Bekas Pengurus Tegar Paksa Saya Lakukan Seks Oral” – Artis Singapura

Tegar juga dilaporkan telah membuat laporan kepada badan yang melindungi hak kanak-kanak di Indonesia, Komisi Nasional Perlindungan Anak (Komnas PA) terhadap penderaan seksual yang diterima dari bekas pengurusnya itu.

Arif Dollah dalam kenyataan kepada media sebelum ini menafikan semua dakwaan Tegar dan juga seorang artis Singaura yang dilakukan ke atasnya. (rtky/m)


Bakal Kerjakan Umrah, Fynn Jamal Mohon Maaf Pada Semua

Nama Fynn Jamal kembali menjadi sebutan sejak beberapa hari selepas ada pihak dalam industri hiburan sendiri yang meminta untuk beliau berhenti menyanyi secara terbuka dan ini mencetuskan kemarahan di kalangan peminat figura yang lebih popular di Instagram itu.

Namun, Fynn Jamal nampaknya tidak mengambil langkah untuk melatah dengan apa yang berlaku malah lebih selesa untuk berdiam diri tentang isu yang melanda dirinya. Dalam kemaskini terbaru di Instagram, beliau memaklumkan keberangkatan untuk mengerjakan umrah hari ini.

Fynn Jamal dalam kemaskini tersebut meminta maaf dari semua pihak selain sudah melupakan dan meaafkan segala kesilapan orang lain terhadap dirinya dan juga keluarga.

“Segala salah silap ke atas kami, telah kami lepaskan. Kalau kalau ada di bahagian kami yang masih belum sudi dimaafkan, bila bila masa satu hari nanti, redhakanlah agar semua kita aman bila dicabut nyawa nanti. Cita cita dunia saya adalah disolatjenazahkan di Kaabah”

“Kalaulah diizinkan yang kuasa, ketahuilah saya cukup bahagia dengan kesempatan nyawa yang dibagi, dan betapa saya berterimakasih kepada setiap kalian– yang buruk dan yang baik,” antara bait tulisan terbaru beliau hari ini.

Kita sama sama doakan perjalanan Fynn Jamal sekeluarga mengerjakan umrah akan mendapat keberkatan dan akan pulang dengan selamat. (rtky/m)


Hanez Kongsi Saat Bahagia Bersama Anak Di Instagram

Untung buat Hanez Suraya kerana baru sahaja berkahwin sudah ada 2 orang anak malah yang lagi menarik, mereka semua sangat manja dengan Hanez. Dua orang anak hasil perkahwinan suaminya yang sebelum ini ternyata tidak menjadi penghalang kemesraan antara Hanez Suraya dan anak-anak tirinya.

Gambar dan juga kemanjaan anak-anak Romie ini dikongsikan bersama Hanez di akaun Instagram miliknya. Daripada gambar dan juga video itu juga, kami dapat rasakan anak-anak dan Hanez sangat serasi. Memang bahagia sangat-sangat.

A video posted by Hanez Suraya Abdul Aziz (@hanezsuraya) on Mar 29, 2015 at 5:51am PDT

Malah Hanez sendiri pernah mengakui sebelum ini untuk melupakan kisah lama dan mahu menjadi ibu yang baik serta isteri yang solehah kepada Romie. Selain itu, dalam masa yang sama, Romie juga tidak sabar untuk mendapatkan anak baru hasil perkahwinan dia dengan Hanez.

Kami yakin dan pasti, keadaan akan beransur pulih dan yang lebih penting, semoga ikatan rapat dan mesra antara Hanez Suraya dan anak-anak tirinya ini akan berkekalan sehingga bila-bila. Jika doa pasangan ini dimakbulkan, maka akan dapat adik perempuanlah anak-anak tiri Hanez nanti. Moga baik-baik saja semuanya. (rtky/s)


Liza Hanim Rehat Dari Nyanyian Demi Kandungan Anak Keempat

Penyanyi Liza Hanim kini mengakui harus berehat dari bidang nyanyian untuk memberi tumpuan sepenuhnya kepada kandungannya yang kini sudah masuk tiga bulan. Liza kini sedang mengandung anak keempat dan dijangka bersalin pada September ini.

“Kena rehat lagilah sebab ada ni,” kata Liza sambil menunjukkan perut yang dah nampak membesar walaupun dia kelihatan kurus. Kami rasa demi untuk menjaga kandungan, memang patut sangat Liza Hanim berehat, risau jika berlaku apa-apa pula nanti.

Liza ditemui semasa hadir bersama suaminya, Shah Indigo menonton Konsert PGL di Istana Budaya. Selain itu, menurut penyanyi ini, dia kini sibuk menguruskan perniagaan berasaskan periklanan, Liza Hanim Media.

Apa-apa pun, kami pasti rami peminat Liza Hanim di luar sana sentiasa mendoakan kebaikan dan juga segala urusan penyanyi ini dipermudahkan (rtky/s)


Wanita Di Instagram Adalah Kenalan Lama, Sudah Lali Dicemuh Peminat

“Saya bukan ‘playboy’ dan tidak pernah menggunakan populariti yang dikecapi sebagai jalan mudah mendekati mana-mana wanita. Tapi masa zaman remaja dulu adalah ramai kawan-kawan perempuan, sehingga sampai satu tahap saya dilabel ‘player‘ oleh rakan lelaki lain, tapi sampai setakat itu saja,” jelas Wak Doyok ini yang terkenal dengan sikap bersahaja.

Beliau berkata, tumpuan dan komitmennya kini lebih kepada kerjaya dalam industri fesyen dan bidang perniagaan yang diceburinya dan dalam masa yang sama sudah lali dengan kritikan dan juga cemuhan yang dilemparkan kepadanya selaku ikon fesyen.

Wak Doyok atau nama sebenarnya, Mohd Azwan Md Nor, turut menjelaskan hubungannya dengan seorang model wanita ‘mat salleh’ dalam beberapa gambar dimuat naik di Instagramnya tidak lebih sebagai teman rapat sahaja yang sudah dikenali sejak hampir dua tahun.

“Setakat ini tak adalah orang gelar saya playboy mahupun saya guna kesempatan untuk jadi playboy. Mungkin faktor usia saya pun memang dah tak sesuai digelar playboy,” kata Wak yang kini menjadi ikutan anak-anak muda melalui penampilan kemas dan elegannya. (rtky/s)


Imran Ajmain Harap Menerima Kerakyatan Warganegara Malaysia

Penyanyi dan pencipta lagu, Imran Ajmain yang ditemui semasa pelancaran album ketiganya yang berjudul Setulus Kasih berkata bahawa dia berharap untuk mendapatkan kerakyatan sebagai warganegara Malaysia supaya dapat berkarya secara lebih meluas.

“Di Singapura saya tutup sebelah mata dan lebih ingin dikenali sebagai salah seorang seniman di Malaysia dan berharap suatu hari nanti dapat kerakyatan di sini. Saya rasa keadaan ekonomi di Singapura yang pentingkan akademik dan ekonomi berbeza dengan saya sebagai seorang penghibur. Sebab itu saya sertai jelajah 15 tempat di Malaysia sebab seronok sangat,” katanya yang sudah 6 tahun secara rasminya berada di Malaysia.

Tambahnya lagi, disebabkan itu juga dia terhad untuk mencipta lagu untuk penyanyi tempatan dan kesannya dia tidak layak untuk menyertai sebarang anugerah atau pertandingan yang dianjurkan di Malaysia.

Bagaimanapun dia menghormati polisi yang telah dibuat dan tidak berasa terkilan dengan apa pun yang dihadapinya. Tetapi apa yang difokuskannya adalah kerja dan hasil karyanya sahaja berbanding populariti atau pun pertandingan.

“Saya tidak boleh bertanding seperti acara-acara AJL kerana lagu itu ditulis oleh saya. Lagi pula saya tidak mempunyai sebarang nama pena dan bagi saya biarlah jujur. Tetapi saya berpeluang untuk mencipta lagu buat penyanyi tersohor Anuar Zain berjudul ‘Cinta’ walaupun tidak dimuatkan ke dalam albumnya. Apa yang membuatkan saya gembira adalah apabila dia menyanyikan lagu itu di majlis-majlis makan malam dan akan menyebut nama saya,” katanya penuh gembira.

Imran telah menyepi dari dunia hiburan untuk beberapa tahun, sejak lagu Dikalung Kasihan yang diterbitkan pada tahun 2012 untuk menghormati pemergian ayahnya iaitu seorang komposer Ahmad Husaini Ajmain pada 5 Mac 2013 yang menghidap barah pankreas.

“Saya balik ke Singapura untuk menjaga ayah dan seterusnya emak saya selepas ayah meninggal dunia. Selama 4 tahun itu juga saya bersyukur kerana ada royalti disebabkan itu saya mendapat pulangan yang lumayan. Hasil itu juga saya membawa emak ke Amsterdam selama 6 bulan berada di sana dan menetap di rumah kakak di bandar itu,” ujarnya.

Dalam pada itu, Imran yang akan mempromosikan album ‘Setulus Kasih’ ini bakal mengadakan persembahan akustik dalam sebuah jelajah sebanyak 15 lokasi termasuk Melaka, Kedah, Kuching, Singapura, Ipoh dan Penang bermula bulan April dan berakhir pada tarikh 13 Jun dalam mini konsert kemuncak di Talent Lounge, Empire Damansara. (rtky/h)


Ungku Ismail Akui Kurang Selesa Dengan Populariti Sementara

Semakin dikenali selepas membintangi drama Teman Lelaki Upahan, Ungku Ismail mengakui ada timbul perasaan kekok untuk berlakon adegan romantik bersama dengan pelakon wanita yang merupakan kekasih atau tunangan orang lain lebih lebih lagi menerusi drama tersebut.

Pelakon berusia 30 tahun itu bergandingan dengan pelakon Elizad Sharifuddin yang merupakan tunangan orang dan bakal mendirikan rumah tangga pada 11 April ini dan ramai berpendapat mereka berdua mempunyai chemistry yang lengkap di hadapan kamera.

“Saya tahu Elizad sudah punyai teman lelaki dan bakal kahwin, ia menyebabkan saya jadi sedikit canggung untuk melakonkan babak romantis dengannya. Bagaimanapun saya bersyukur adegan romantik di antara kami tidak terlalu berat dan Elizad sendiri sangat profesional,” katanya.

Dalam pada itu, Ungku Ismail turut mengakui populariti yang beliau kecapi ketika ini memang bersifat sementara & yakin perhatian yang beliau raih selepas drama Teman Lelaki Upahan ini akan reda dengan sendirinya tidak lama lagi.

“Saya berlakon sudah lama tetapi menerusi Teman Lelaki Upahan adalah kali pertama saya mendapat perhatian yang begitu besar sehingga membuatkan saya tidak selesa kerana tidak biasa dengan situasi itu,” ujarnya kepada mStar Online baru baru ini. (rtky/m)


Neelofa Tunai Umrah Bersama Ibu

Manis sungguh kami lihat raut wajah pelakon dan juga pengacara ini, Neelofa, bergambar bersama ibunya di tanah suci ketika sama-sama mengerjakan umrah di sana. Menurut kemaskini Neelofa di Instagram, dia kini berada di Madinah.

Walaupun kini Neelofa dalam masa yang sama sibuk dengan perniagaan jenama tudungnya sendiri dan juga dalam bidang pengacaraan namun figura awam ini masih sempat mendekatkan diri kepada Tuhan. Pemergian Neelofa mengerjakan umrah mendapat ribuan reaksi positif daripada peminat setianya di Instagram.

Apa-apa pun, kami doakan agar Neelofa selamat pergi dan selamat pulang. Pasti banyak perkara yang mahu dikongsi pelakon ini bila pulang ke tanah air nanti. Mungkin juga selepas pulang daripada umrah, Neelofa bakal bertemu jodoh, eh? (rtky/s)


Awal Ashaari: Mungkin Allah SWT Hendak Sampaikan Sesuatu

Kemalangan yang melibatkan pengacara Awal Ashaari mendapat perhatian ramai beberapa hari ini lebih lebih lagi dengan keadaan keretanya yang rosak teruk akibat kejadian itu. Namun, Awal Ashaari dan rakannya hanya mengalami kecederaan ringan dalam kemalangan tersebut.

Meluahkan rasa bersyukur kerasa masih diberikan peluang untuk teruskan hidup, Awal Ashaari berkata beliau seakan mati hidup semula selepas sedar dari kemalangan itu serta mengakui mungkin ada sesuatu yang mahu Tuhan sampaikan kepada dirinya.

BACA: Awal Ashaari Sahkan Diri Selamat & Tiada Kecederaan Yang Serius

“Bagai mati hidup semula, ia benar-benar satu keajaiban jika dilihat pada keadaan kereta yang remuk teruk. Hanya selepas 9 jam menerima rawatan, baru saya bersedia melihat gambar keadaan kereta yang dinaiki (selepas rosak teruk akibat kemalangan)”

“Saya bersyukur kerana masih dipanjangkan usia. Ia bagaikan satu keajaiban dan mungkin Allah SWT mahu menyampaikan sesuatu,” ujarnya seperti dilaporkan Harian Metro hari ini.

Awal Ashaari juga meluahkan rasa bersyukur kerana kemalangan yang terjadi tidak melibatkan isterinya Scha al-Yahya dan anak mereka, Lara Alana. Kita sama sama doakan Awal Ashaari semoga cepat sembuh dan kembali cergas untuk bekerja dmei keluarga. (rtky/m)


Paul Walker Tinggalkan Magis Dalam Fast & Furious 7

Kami tahu anda tidak sabar untuk menyaksikan adegan dan babak-babak yang penuh mencemaskan di dalam filem Fast & Furious 7 dan tidak salah jika kami katakan bahawa anda sebenarnya dalam masa yang sama tidak sabar untuk melihat aksi terakhir lakonan Paul Walker.

Antara salah satu rahsia bagaimana francais ini mampu bertahan lama dan mempunyai pengikut yang ramai adalah melalui ketangkasan aksi pertarungan dan juga perlumbaan kereta yang mendebarkan, konflik serta hubungan kekeluargaan yang rapat.

Mengisahkan mengenai misi balas dendam abang kepada Owen Shaw yang telah terbunuh pada Fast & Furious 6 sebelum ini, ia bukanlah tugas mudah kepada Dominic Toretto (Vin Diesel) malah jika dinilai melalui trailer yang keluar ketika ini, tidak salah dikatakan jika Fast Furious 7 memberi jaminan penonton tidak akan duduk dengan selesa.

Babak aksi kejar mengejar dan juga kemusnahan kereta mewah merupakan salah satu trademark di dalam filem ini dan untuk pengetahuan anda, salah satu babak di mana sebuah kereta mewah berwarna merah telah menembusi pencakar langit (boleh dilihat di dalam trailer) di Dubai adalah dilakukan secara sebenar namun dilakukan dengan ketinggian yang lebih selamat.

Malah anda perlu ingat, ketika anda menonton filem ini nanti, salah satu babak di mana semua kereta pelakon utama dibiarkan membuat ‘terjunan bebas’ di udara, aksi stunt itu juga benar-benar dilakukan oleh pelakon agak ngeri berpengalaman.

Bagaimanakah pengakhiran pasukan ini yang dianggap sebagai satu keluarga masih lagi menjadi tanda tanya selagi anda belum menonton filem ini di panggung wayang. Kami lihat Luke Hobbs (Dwayne Johnson) telah terjatuh daripada bangunan akibat letupan dan adakah kejadian itu bakal mengakiri riwayatnya?

Fast & Furious 7 akan ditayangkan di pawagam berhampiran anda bermula 2 April ini.


Ummi Nazeera Risau Kena Buka Tudung

Tahun 2015 ibarat kelahiran semula buat aktres jelita yang sangat manis berhijab, Ummi Nazeera, selepas hampir dua tahun menyepi daripada dunia hiburan tanah air. Ummi atau nama sebenarnya Ummi Nazeera Nur Hidayah Zainul Abidin kini kembali aktif dengan semangat dan jiwa lebih besar.

Apatah lagi dengan tampil berhijab, dia bukan saja dikurniakan rezeki dalam bidang lakonan, malah turut melangkah ke dunia pengacaraan televisyen.

“Tidak dinafikan ada khabar angin mendakwa saya tidak mahu berlakon. Pada awalnya saya tidak buat keputusan untuk berhenti, cuma apabila mendapat tawaran, saya tolak. Saya tolak sebab belum bersedia dan waktu itu, saya tidak tahu nak cerita apa kepada produser yang sebenarnya saya sudah berhijab,” katanya.

Disebabkan belum bersedia kembali ke dunia hiburan, Ummi mengambil keputusan untuk fokus dalam bidang perniagaan dan membantu ibunya mengurus syarikat mereka. (rtky/s)


Ustaz Kazim Elias Rakamkan Album Nasyid

Penceramah terkenal, Datuk Mohamad Kazim Elias yang sebelum ini memutuskan untuk tidak lagi menyertai sebarang program ceramah yang bersiaran di televisyen kini dalam proses menghasilkan album nasyid. Nampaknya semangat Ustaz Kazim sentiasa membara untuk berdakwah.

BACA: Ustaz Kazim Elias Tarik Diri Dari Terus Muncul Di TV

Menurut Ustaz Kazim, album tersebut akan berkonsepkan kekeluargaan dan ketuhanan. Beliau akan memberikan nafas baharu kepada beberapa lagu lama yang pernah dinyanyikan oleh beberapa kumpulan nasyid, antaranya Orkes El-Suraya.

“Album ini mendapat sentuhan daripada kumpulan nasyid, Inteam. Berkemungkinan besar bulan depan saya akan masuk studio untuk rakaman dan album ini akan berada di bawah label Inteam Record,” katanya.

Ustaz Kazim berkata, kehidupannya kini lebih tenang selepas tidak lagi terlibat dengan program dan ceramah di stesen televisyen dan kini fokus utama beliau ketika ini adalah kepada Pusat Pendidikan Al Barakah. (rtky/s)


Serik Dengan Lelaki Tempatan, Ramona Pilih Lelaki Palestin

Dulu pemilik nama Ramona Zamzam atau nama sebenarnya, Ros Ramona Qadira Mohd Zamzam, pernah dituduh sebagai perampas namun kini hati pelakon ini sebenarnya telah berjaya ditawan oleh seorang jejaka dari Palestin, Rami Alashkar.

Bakal bernikah pada 1 Mei nanti, Ramona dan Rami kini sama-sama menghitung hari menjelang detik bersejarah mereka yang akan berlangsung nanti malah pelakon filem Jengka ini juga tidak melangsungkan majlis pertunangan.

“Alhamdulillah, saya kini dalam proses persiapan untuk melangsungkan majlis pernikahan lebih kurang sebulan sahaja lagi. Saya memilih untuk terus bernikah dan tidak akan ada majlis bertunang”

“Buat masa ini, kami rancang adakan majlis akad nikah di Masjid Wilayah Persekutuan, Jalan Duta. Bagaimanapun ada pihak berhajat untuk menaja majlis akad nikah kami. Jadi kemungkinan besar lokasi dan masa akan berubah jika kata sepakat dicapai dengan penaja. Apa yang penting, tarikhnya tetap sama”

“Saya tidak akan mengadakan sebarang sidang media dan untuk majlis akad nikah, ia akan diadakan secara tertutup. Sebab saya rasa, saya bukan popular tapi saya bersedia berkongsi hari bersejarah saya bersama media, andai ada media yang mahu membuat liputan untuk majlis itu nanti,” ujarnya kepada Sinar Harian.

Selain itu, Ramna juga menceritakan dia memilih jejaka dari luar negara kerana serik bercinta dengan lelaki tempatan selain sikap Rami yang cukup menyenangkan membuatkan dia selesa bersama jejaka berusia 27 tahun itu.

Ramona berkata, majlis resepsi akan diadakan pada Jun di kampung halamannya di Ipoh, Perak, diikuti resepsi di Kuala Lumpur pada September.

“Kalau ikutkan saya memang mahu adakan majlis akad nikah sahaja kerana itu yang wajib. Tapi memandangkan saya anak sulung, jadi keluarga mahu adakan resepsi di kampung halaman dan majlis di Kuala Lumpur untuk kedua belah pihak,” katanya. (rtky/s)


Running Man Hadiri AIFFA 2015, Tarikh Belum Ditetapkan Lagi

Berita gembira buat peminat Running Man di Malaysia malah siapa yang berada di Sarawak lagi beruntung. Jika sebelum ini, lima dari mereka pernah berkunjung ke Malaysia menerusi acara ‘Running Man Fan Meeting Race Start Season 2 in Malaysia’ yang diadakan di ibu negara tahun lalu, kini mereka akan datang ke Sarawak.

Terkini khabarnya kesemua tujuh ahli Running iaitu Yoo Jae-suk, Kang Gary, Lee Kwang-soo, Jin Seok-jin, Song Ji-hyo, Kim Jong-kook dan Haha akan menjalani penggambaran Running Man di Tasik Bakun, Sarawak pada April depan.

Difahamkan, kehadiran mereka adalah untuk menghadiri Festival Filem Antarabangsa Asia (AIFFA 2015) yang akan berlangsung pada 9 sehingga 11 April depan.

Malah pemilihan Tasik Bakun dibuat kerana ia mempunyai landskap yang cukup menarik dengan pelbagai kemudahan mesra alam.

Selain Running Man, khabarnya majlis kemuncak anugerah itu nanti akan turut dihadiri selebriti popular serata asia dan antarabangsa termasuk Datuk Jackie Chan. (rtky/s)


Damian VE Minta Fynn Jamal Berhenti Menyanyi

Menyatakan pendapat jujurnya terhadap Fynn Jamal melalui akaun Twitter baru-baru ini, Damian VE menerima pelbagai reaksi daripada peminat namun penyanyi ini bijak menangani perkara tersebut tanpa didorong komen balas berbaur emosi.

Dalam kemaskini Twitter beliau pada 28 Mac lalu, Damian telah menyatakan pendapat jujurnya mengenai Fynn Jamal dan memberi nasihat agar penyanyi yang popular dengan gelaran Kok Ping di kalangan peminatnya itu agar berhenti menyanyi.

Damian yang juga merupakan salah seorang anggota kumpulan VE yang pernah popular satu ketika dahulu tidak dinafikan mempunyai vokal yang mantap dan teguran itu dilihat sebagai satu teguran jujur.

“Saya mungkin tak bersependapat, tapi saya tetap support usaha kalian. Support bukan mengampu je memanjang. Support kena jujur demi kemajuan,” katanya di dalam kemaskini Twitter yang lain.

Selain itu, Damian juga menafikan tujuan teguran itu adalah untuk memulakan perdebatan dan menjelaskan perkara tersebut kepada peminatnya di Twitter. Jadi, anda sokong siapa sekarang? (rtky/s)


Gambar Sultan Johor Bersama T-ARA Dapat Perhatian Ramai Di Media Sosial

Sultan Johor, Sultan Ibrahim Iskandar memang terkenal dengan personaliti bersahaja beliau dan disenangi rakyat jelata dan hari ini baginda sekali lagi menjadi perhatian ramai selepas gambar bersama sebuah kumpulan Korea Selatan, T-ARA beredar di laman sosial.

T-ARA hadir ke Johor baru baru ini untuk menjayakan konsert bersempena pertabalan DYMM Sultan Ibrahim Sultan Iskandar sebagai Sultan Johor yang kelima.

Penghibur lain yang turut serta dalam konsert percuma untuk semua ini adalah SISTAR, Taboo (Black Eyed Peas), Rossa, Sheila Majid, Jacklyn Victor, Shila Amzah dan ramai lagi.

Akaun peminat T-ARA pagi ini kongsikan sekeping gambar menunjukkan ahli kumpulan tersebut bersama Sultan Johor termasuk salah satunya merupakan selfie atau selca yang memang popular di kalangan artis Korea dan penduduk negara itu sendiri.

Gambar yang tersebar itu pantas menjadi bualan ramai di media sosial yang rata rata memuji sifat keterbukaan baginda. Bukan mudah mahu lihat mana mana Sultan bergambar selfie dengan bintang K-pop. Bertuah orang Johor, heh.

Semoga Tuhan lanjutkan usia dan berkati pemerintahan baginda Sultan Ibrahim di Johor. (rtky/m)


Fasha Lebih Selesa Lakukan Sendiri Perkara Berkaitan Anak D Rumah

Isu tanggungjawab menjaga anak yang digalas orang gaji merupakan perkara yang seringkali menjadi perdebatan dan menurut pelakon Fasha Sandha, dia tidak mahu tugas tersebut diambil alih pembantu rumah.

“Rutin di rumah saya memang sibuk sebenarnya menjaga anak. Biarpun ada pembantu rumah, saya tak suruh dia buat semua kerja berkaitan anak. Kebanyakannya untuk soal anak di rumah, saya buat sendiri”

“Dalam erti kata lain, apa saja urusan di rumah membabitkan anak mesti ada ahli keluarga. Saya tak percayakan 100 peratus khidmat pembantu rumah. Jadi kalau saya dan suami ada komitmen kerja, sesekali ibu dan ibu mentua pasti ada membantu menjaga anak,” katanya kepada BH Online.

Menerusi perkahwinannya dengan Rizal Ashram Ramli pada April 2012, mereka dikurniakan Putra Rayfal Ramli dan Putri Raysha Jemaima. Fasha kini dilihat begitu bahagia meniti fasa indah dirinya bergelar isteri dan ibu.

“Alhamdulillah, saya memanjat kesyukuran atas kehidupan ini. Hidup rasa gembira dan meriah dengan kehadiran dua anak yang melengkapkan kehidupan. Rasa sempurna diri ini sebagai wanita,” jelasnya yang turut mengakui kini sedang berusaha untuk mendapatkan berat badan ideal. (rtky/s)


Mak Jah Hidap Penyakit Barah Rahim

Pelakon veteran, Maimunah Ahmad atau lebih dikenali sebagai Mak Jah, kini terpaksa mengurangkan aktiviti seninya selepas disahkan mengidap penyakit barah rahim setelah membuat pemeriksaan di hospital pada Jun tahun lalu.

“Mula-mula, saya demam dan sakit-sakit sendi. Sebelum ini, saya ada kencing manis dan darah tinggi. Apabila menjalankan pemeriksaan, doktor mengesahkan saya mengidap barah rahim tahap pertama. Ketika dapat tahu mengenai penyakit itu, saya mula tidak tentu arah, terkejut dan buntu”

“Namun, doktor memainkan peranan dengan memberi khidmat nasihat agar saya tidak tertekan. Mula dari saat itu, saya bergantung dengan ubat-ubatan sehingga kini. Alhamdulillah, dua tapak barah yang dikesan doktor sudah hilang dan tinggal satu lagi yang masih ada,” katanya.

Tambah Mak Jah, sepanjang enam bulan pertama, dia terpaksa menolak tawaran lakonan kerana memikirkan mengenai penyakit yang dideritainya itu. Tambahan pula, Mak Jah perlu ulang alik ke hospital dua kali seminggu untuk rawatan susulan.

“Jadi, saya perlu memilih antara duit ataupun sihat dan saya pilih untuk sihat. Namun, saya perlukan duit untuk beli ubat. Selain doktor, saya juga turut mendapatkan nasihat daripada ustaz di masjid. Mereka memberikan kata-kata semangat untuk saya bangkit”

“Dulu, saya sering berperang dengan perasaan, masa saya tidak lama lagi. Apa yang perlu saya buat? Akhirnya saya dapat kekuatan itu,” katanya yang mula kembali berlakon sejak beberapa bulan lalu. (rtky/s)


Yatt Hamzah Menyesal Failkan Cerai Terhadap Suami

Nampaknya kepulangan Pelakon Yatt Hamzah dari misi kemanusiaan di Syria pada akhir Februari lalu membawa satu perubahan positif bagi dirinya apabila mengakui menyesal dengan tindakannya memfailkan kes perceraian.

Yatt menyifatkan tindakannya itu adalah tidak wajar kerana masalah rumah tangga yang dihadapi masih boleh diselamatkan malah dia juga memberitahu bahawa masalah yang dihadapinya tidak seteruk mana pun jika dibandingkan dengan perkara lain.

“Sebagai seorang manusia biasa kita tidak terlepas daripada melakukan kesilapan, begitu juga saya yang tidak sempurna. Bila saya ke Syria barulah saya sedar bahawa masalah rumah tangga saya hanya masalah kecil jika ingin dibandingkan dengan wanita di Syria”

“Tindakan itu membuatkan saya malu dengan diri sendiri yang cepat melatah dengan membawa masalah rumah tangga saya yang tidak seberapa ini ke mahkamah. Balu-balu wanita disana terlalu tabah hingga mereka tidak mahu berkahwin lain semata-mata untuk bersama suami di syurga nanti,” mStar Online.

Jelasnya, dia kini melihat suaminya sebagai satu-satunya lelaki yang ditakdirkan Allah untuk melindungi keluarganya sepanjang hayat.

“Saya sedar hanya dia sahaja lelaki terbaik yang telah ditakdirkan untuk saya. Insya-Allah doakan yang terbaik agar kami terus bersama sebagai suami isteri,” katanya. (rtky/s)


Sekitar Majlis Makan Malam Pengantin Baru Sharifah Sakinah, Aliff Adha

Ringkas tetapi cukup menarik. Itulah konsep yang diadakan pada majlis makan malam pengantin baru Sharifah Sakinah dan Aliff Adha yang sangat menarik apatah lagi saat bermakna tersebut turut dikongsi dengan kawan-kawan rapat dan saudara terdekat sahaja.

Di dalam majlis makan yang telah diadakan di Hotel Shang-ri La, Putrajaya tersebut, Sakinah mengenakan gaun rekaan Nurita Harith dalam majlis bertemakan ‘minimalist English’. Memang nampak sangat ringkas dan juga sepadan dengan suami tercinta.

Selain itu, Marsha Milan, Anzalna Nasir, Elfira Loy, Siti Saleha, Sherry Al Hadad, Nabila Huda, Nad Zainal, Jihan Muse dan Tasha Shila juga juga selaku bridesmaid Sakinah turut hadir memeriahkan majlis tersebut. Kami hidangkan anda beberapa keping gambar majlis makan malam tersebut. Enjoice!(rtky/s)


Kes Dadah: Benjy Berdepan Hukuman Gantung

Pelakon Khaeryll Benjamin Ibrahim atau lebih dikenali sebagai Benjy yang ditahan polis di Pagoh dekat sini kelmarin disiasat kerana dipercayai terbabit dengan rangkaian sindiket dadah yang mahu memindahkan makmal syabu mereka di Kuala Lumpur ke daerah ini.

Ketua Polis Daerah Muar, Asisten Komisioner Azman Ayob berkata, ini berdasarkan penemuan pelbagai peralatan dan bahan kimia di dalam kenderaan pelakon itu yang biasanya digunakan sindiket terbabit untuk memproses syabu.

Azman turut memberitahu, Benjy, 37, yang ditahan bagi membantu siasatan kes berkaitan dadah berdepan hukuman mati mandatori jika sabit kesalahan kerana kes itu disiasat mengikut Seksyen 39B Akta Dadah Berbahaya 1952.

“Kita percaya mereka baru sahaja berpindah dari sebuah kawasan di MidValley, Kuala Lumpur ke daerah ini.
Jika dilihat kelengkapannya, pusat pemprosesan baharu untuk syabu ini mampu memproses dadah sehingga 5 kilogram (kg) pada satu masa”

“Kita juga menemui dadah jenis syabu seberat lebih 1.3kg. Bagaimanapun, kita masih lagi menjalankan siasatan lanjut,” katanya pada sidang akhbar di Ibu Pejabat Polis Daerah Muar di sini semalam.

Anak lelaki tunggal kepada pelakon terkenal, Allahyarham Azean Irdawaty itu ditahan semasa menaiki sebuah kereta Honda Jazz dalam satu sekatan jalan raya di hadapan sebuah stesen minyak di Pagoh pukul 1.40 pagi kelmarin. (rtky/s)


Insurgent: Sekuel Yang Menghiburkan Dan Penuh Aksi Juga Emosi Remaja

Divergent (2014) ialah filem adaptasi yang pertama dari novel yang pertama dengan judul yang sama karya tulisan Veronica Roth. Filem yang saya ulas ini pula ialah filem adaptasi sambungannya dari novel yang ke-2. Kalau anda belum menonton filem yang pertama tahun lalu, mungkin akan sedikit lost untuk mengikuti penceritaan dalam filem kali ini.

INSURGENT (2015) menyambung kisah Beatrice ‘Tris’ Prior (Shailene Woodley) dan adiknya Caleb Prior (Ansel Elgort), Tobias ‘Four’ Eaton (Theo James) dan ayahnya Marcus Eaton (Ray Stevenson) serta Peter Hayes (Miles Teller) yang melarikan diri daripada buruan askar-askar Dauntless yang dikerahkan oleh Jeanine Matthews (Kate Winslet). Kenapa?

Sila rujuk dari filem yang pertama. Ya! Ini filem sekuel bersiri yang memerlukan anda membeli tiket dan menonton filem yang terdahulu, menonton filem yang terkini dan mulakan menabung untuk menonton filem berikutnya kerana ada 2 lagi sekuel.

Ringkasnya begini, filem Insurgent mengenai sebuah ‘kotak’ yang kononnya dipercayai mempunyai mesej yang mampu membongkar rahsia untuk menakluk dan memusnahkan golongan Divergent. Masalahnya ialah hanya seseorang Divergent sahaja yang mampu membuka kotak itu. Susah bukan?

Filem ini juga menceritakan tentang perang dan politik di antara puak-puak atau factions yang terpecah kepada beberapa golongan iaitu Dauntless (puak berani mati), Amity (puak sayangkan keamanan), Erudite (puak bijak pandai), Abnegation (puak pembantu orang lain), Candor (puak jujur) dan Factionless (tidak tergolong dari mana-mana puak). Sementara itu, individu yang mempunyai kemampuan gabungan ciri-ciri fizikal dan mental beberapa puak dipanggil Divergent. Tris ialah salah seorang Divergent yang menjadi tunjang watak protagonis di sepanjang penceritaan dalam siri novel dan sekuel filem ini.

Ini filem adaptasi longgar dari sebuah novel yang diarahkan oleh Robert Schwentke yang begitu terkenal dengan arahan filem-filem pecah panggung Flightplan (2005), The Time Traveler’s Wife (2009) dan Red (2010). Dalam erti kata lain, para penulis skripnya iaitu Brian Duffield, Akiva Goldsman dan Mark Bomback seolah-olah sekadar membaca sekali lalu kisah asal dari novel lantas mencampaknya ke bawah meja. Mereka menulis semula jalan ceritanya yang bersesuaian untuk penceritaan sebuah filem dengan mengekalkan beberapa watak yang penting sahaja. Jadi kepada pembaca tegar novel asalnya, sila redha dan enjoy sahaja menonton plot baru yang dikreatifkan dalam Insurgent.

Misalnya kewujudan ‘kotak’ yang menjadi punca utama filem ini bergerak, sebenarnya tiada langsung sama sekali di dalam novel. Malahan pemburuan manusia Divergent yang menjadi misi terpenting oleh tentera-tentera Dauntless arahan dari Jeanine diketengahkan sebagai pelonjak cerita di peringkat awal. Mirip seperti pencarian ‘the one’ Neo dalam filem The Matrix (1999). Walaupun sudah beberapa orang berciri Divergent dicuba untuk membuka kotak itu, namun masih gagal. Sudah tentu satu-satunya manusia Divergent yang akan berjaya membukanya ialah Tris!

Kronologi paparan babak tentang simulasi dalam dunia palsu khayalan virtual reality semasa Tris melalui semua ujian mengikut satu-persatu sekuen ciri-ciri setiap kaum, itulah sebahagian besar tarikan filem ini di pertengahan. Insurgent boleh dikatakan berjaya memaparkan dunia yang dilalui oleh Tris rekaan dari visual-visual ber-CGI yang mendebarkan, lebih baik dari babak-babak simulasi dari filem Divergent terdahulu.

Namun begitu, dek kerana melebihkan babak-babak simulasi oleh Tris (walaupun memang sangat menarik) yang tercetus dari ‘kotak’ yang tiada di dalam novel, maka filem ini seakan bercelaru dengan penyumbatan plot-plot dan watak-watak lain dari cerapan novel asal yang berselirat tanpa disulam dan dicantum dengan kemas. Mungkin filem ini memang sebegitu sebagai filem pertengahan yang bakal dikembangkan dari novel seterusnya berjudul Allegiant ke adaptasi 2 lagi sekuel filem.

Filem Insurgent bermain dengan konflik perebutan kuasa feminisme di antara Jeanine berseteru dengan Tris, sekali lagi seperti dalam filem terdahulu. Begitu juga dengan penampilan watak baru iaitu ibu kandung Four bernama Evelyn Johnson-Eaton lakonan baik oleh Naomi Watts yang mengetuai golongan Factionless yang beriya-iya mahu bergabung dengan Four yang mempunyai pengikut setia dari golongan Dauntless. Pertembungan kuasa anak-beranak nepotisme yang mempunyai tujuan sama untuk memulakan perang saudara dengan puak Erudite sekaligus merampas takhta pemerintahan dari kaum Abnegation.

Dari sudut lakonan, terbukti bahawa Shailene Woodley sebagai Tris benar-benar menggerakkan penceritaan filem Insurgent sebagai teraju utama, setanding dengan Jennifer Lawrence sebagai Katniss Everdeen dalam filem The Hunger Games (2012). Nampaknya Hollywood sedang berlumba-lumba membikin filem adaptasi dari novel berkonsepkan dunia fiksyen sains yang menampilkan gadis cantik agresif kental berjiwa besi sebegini. Theo James pula sudah tentu menjadikan siri filem ini sebagai batu loncatan untuk meraih populariti kerana digandingkan sebagai pasangan kekasih dengan Shailene Woodley dalam kesemua sekuel.

Kali ini Kate Winslet sebagai Jeanine Matthews kelihatan lebih banyak bermain dengan mimik muka dan berdiri melenggang-kangkung sahaja berbanding dalam filem Divergent dahulu. Naomi Watts pula sebagai Evelyn diberikan peluang membuka langkah pertama sebelum terus beraksi dalam filem sekuel-sekuel yang seterusnya. Penampilan Ansel Elgort yang semakin popular selepas filem The Fault in Our Stars (2014) meletup di pasaran dan Miles Teller yang menjadi pelakon utama dalam filem calon anugerah Oscars iaitu Whiplash (2014) memudahkan lagi pemasaran filem Insurgent.

Insurgent (2015) bolehlah tahan best juga kalau anda peminat tegar filem-filem adaptasi novel dunia aksi fantasi fiksyen sains yang mengetengahkan watak utama gadis yang pintar dan kuat, bukan kerana memiliki kuasa ajaib. Ia ada aksi dan visual yang hebat kerana bantuan teknologi imej janaan komputer. Mungkin remaja lelaki akan menyukainya dan mungkin juga remaja perempuan akan mengidolakan keberanian Tris. Siapa tahu? Saya berikan 4 BIJI ROTIKAYA.


Awal Ashaari Sahkan Diri Selamat & Tiada Kecederaan Yang Serius

Peminat dunia hiburan awal hari ini dikejutkan dengan berita kemalangan yang melibatkan pengacara popular, Awal Ashaari yang ketika kejadian berlaku sedang dalam perjalanan untuk mengacarakan program Melodi secara langsung dari Stadium Ayer Keroh, Melaka.

Gambar kereta BMW 6 Series milik Awal Ashaari yang rosak teruk akibat kemalangan itu menjadi perhatian ramai yang risaukan keadaan pengacara tersebut walaupun berita awal mengatakan beliau hanya mengalami cedera ringan.

BACA: Tidak Muncul Di Melodi, Awal Ashaari Terlibat Kemalangan Di Lebuhraya

Menerusi akaun Instagram beliau, Awal Ashaari mengambil kesempatan untuk menyampaikan sendiri berita menyenangkan hati semua pihak di mana beliau tidak mengalami sebarang kecederaan serius dan bakal dipindahkan ke hospital di Kuala Lumpur malam ini juga.

“Alhamdulillah, tiada kecederaan serius, terima kasih diatas pertolongan semua pihak yang telah mengeluarkan saya dari kenderaan, bawa ke hospital dan rawatan yg diberikan oleh Hospital Melaka. InshaAllah saya akan ditukarkan ke Kuala Lumpur malam nanti”

“Doakan kesihatan saya dan rakan Izuan Mokhtar yang turut sama mengalami kecelakaan ini,” tulis Awal Ashaari mengiringi gambar dirinya di katil hospital. Sama sama kita doakan. (rtky/m)


Erra Fazira, Bekas Suami Bersama Sambut Ulangtahun Kelahiran Aleesya

Ini sesuatu yang suka kami lihat, walaupun sudah tidak bersama namun pasangan Erra Fazira dan bekas suaminya, Engku Emran tidak sesekali menjadikan perkara sebagai halangan untuk meraikan hari hari bahagia lebih lebih lagi untuk anak mereka bersama.

Baru baru ini Erra Fazira dan Engku Emran telah sama sama meraikan ulangtahun kelahiran yang ke-6 anak mereka, Engku Aleesya dan mereka telah menganjurkan satu majlis sambutan penuh meriah untuk puteri kesayangan mereka itu.

Menerusi beberapa keping gambar yang dikirimkan oleh kelab peminat Erra Fazira, Aleesya hadir sebagai puteri diiringi oleh ibunya yang mengenakan persalinan ala permaisuri dan bapanya walaupun kasual, masih nampak imej seorang raja.

Majlis sambutan ulangtahun kelahiran Aleesya ini turut dimeriahkan dengan kehadiran keluarga terdekat dan juga rakan artis seperti Norman Hakim, Memey Suhaiza, Umie Aida, Amy Search dan Zahida Rafik. Gambar seperti biasa untuk tatapan anda di bawah. Enjoice! (rtky/m)


Malique Too Phat Kini Menetap Di Johor Bahru

Sudah sekian lama tidak muncul atas sebab publisiti apatah lagi di pentas-pentas anugerah hiburan tanah air, kini Malique khabarnya telah berpindah dan menetap di Johor Bahru. Menurut Kosmo!, perkara tersebut disahkan oleh sumber yang kini turut sama menetap di sana.

BACA: Malique Ucap Tahniah Kepada Joe Flizzow, Nafi Punyai Akaun Media Sosial

Ramai juga yang mahu tahu perkembangan terkini Malique. Apa khabarnya? Bagaimanapun, bekas ahli kumpulan hip hop, Too Phat ini mengambil pendekatan tidak mahu muncul di khalayak lagi. Entah kenapa, hanya Malique sendiri yang tahu puncanya.

Jika benar perkara yang dikatakan, tidak hairanlah kenapa Malique sukar dijejaki selama ini. Apa-apa pun, kami yakin peminat setia pasti sentiasa mendoakan yang terbaik untuk rappers kesayangan mereka ini yang bijak memikat peminat melalui lirik dan lagu yang mempunyai maksud yang mendalam.

Dalam perkembangan paling terbaru mengenai Malique adalah apabila dia mengucapkan tahniah kepada Joe Flizzow melalui kenyataan yang dikeluarkan melalui laman rasmi syarikat beliau iaitu Qarma Musiq di atas kemenangan pada AJL Februari lalu. (rtky/s)


Awal Ashaari Terlibat Dengan Kemalangan

Menurut kemaskini terkini wartawan popular Melodi, Zuan Azmi di Instagram beliau, Awal Ashaari dilaporkan telah mengalami kemalangan ketika dalam perjalanan ke Melaka untuk mengacarakan program Melodi secara langsung dari Stadium Ayer Keroh.

Kereta BMW 6 Series yang dipandu teman Awal Ashaari, Izuan Mokhtar rosak teruk selepas terbabit kemalangan di Lebuhraya Utara-Selatan arah selatan tidak jauh daripada kawasan Rehat dan Rawat Ayer Keroh, Melaka kira-kira jam 11 pagi tadi.

Awal dilaporkan dalam keadaan stabil dan sedar diri. Suami kepada Scha Alyahya itu dikejar ke Hospital Besar Melaka. Izuan yang dihubungi Berita Harian memberitahu kereta itu rosak teruk selepas terbabas ke bahu jalan.


Adira & Shahrul Nasrun Sudah Bertunang, Nikah September

Tahniah kepada Adira dan juga bakal suami yang kini sudah bertunang pada 22 Disember tahun lepas dan apa yang lebih menarik, pasangan ini merancang untuk mendirikan perkahwinan pada September ini.

Sebelum ini, Melodi pernah menembual Adira berkenaan ucapan yang sangat menyentuh perasaan yang disampaikan oleh tunangnya itu pada rakaman Ye Ke? sehingga membuatkan penyanyi ini menitiskan air mata terharu.

Semoga segala persiapan untuk majlis nikah nanti akan berjalan dengan lancar dan kami pasti ramai di peminat setia penyanyi yang manis berhijab ini mendoakan yang terbaik kepdada pasangan bakal suami isteri ini nanti.

Suka kami melihat barisan artis yang sudah merancang perkahwinan mereka. Sementara itu, Hafiz Suip yang berduet dengan penyanyi ini dalam menjayakan video muzik runut bunyi untuk filem Pilot Cafe baru-baru ini, bercadang untuk mendirikan rumah tangga dalam masa setahun selepas bertunang Februari lalu. (rtky/s)


Sharifah Sakinah Sah Bergelar Isteri

Dalam satu majlis yang diadakan secara tertutup di Hotel Shangri-La, Putrajaya pasangan Sharifah Sakinah dan pilihan hatinay Aliff Adha selamat bergelar suami isteri pada pukul 5.56 petang sebentar tadi.

Pasangan ini dinikahkan oleh ayah Sakinah Sakinah, Syed Abu Bakar dan pengantin perempuan kelihatan anggun mengenakan busana jenis kurung moden rekaan pereka fesyen terkemuka Nurita Harith.

Bercakap kepada portal Pepatung, Sharifah Sakinah meluahkan rasa bersyukur selepas semuanya berjalan lancar dan kini sudah bergelar isteri lagi lagi selepas dinikahkan sendiri oleh ayahnya.

Menginspirasikan tema ala taman (garden wedding), kedua-dua mempelai dan tetamu yang hadir turut mengenakan busana berona putih. Pada majlis tersebut, Sakinah menerima tujuh dulang hantaran daripada pihak lelaki.

Uniknya, kesemua tujuh dulang itu mengandungi tujuh pasang kasut berjenama Adidas dengan rekaan yang berbeza. Manakala, Sakinah membalas sebanyak sembilan dulang hantaran berupa sebentuk cincin, senaskhah al-Quran, tali pinggang, seutas jam tangan dan sepasang kasut bola.

Diacarakan oleh kakaknya, Sharifah Shahirah, majlis pada petang itu turut dihadiri oleh keluarga terdekat serta rakan-rakan artis. Antaranya Marsha Milan, Anzalna Nasir, Elfira Loy, Siti Saleha, Sherry Al-Hadad, Nabila Huda, Liza Abdul, Nad Zainal dan Tasha Shilla. (rtky/m)


Yatt Akui Insaf Dan Muhasabah Diri Di Syria, Tekad Mahu Jadi Lebih Baik

Pada awal Mac lalu, pelakon Yatt Hamzah memohon mahkamah untuk menangguhkan sebutan kes tuntutan cerai yang difailkan terhadap suaminya, Abdul Mutalib Abdul Shukor pada awal Februari lalu dan di atas berkat doa semua peminat, Yatt dan suaminya kini lebih bahagia.

“Sekarang saya sangat gembira dengan suami dan anak saya. Doakan yang terbaik untuk saya, suami dan anak saya. Semuanya dah selesai. Saya selalu doakan yang terbaik untuk kami. Semua orang buat silap, mungkin masa tu saya rasa keliru. Tiada siapa terlepas dari buat silap,” ujarnya Yatt Hamzah yang ditemui selepas majlis pelancaran butik Rumoda di Bangsar, semalam.

Yatt memberitahu, misi kemanusiaan ke Syria, banyak mengajar dirinya dan juga suami mengenai masalah besar umat Islam disana, jika dibandingkan dengan masalahnya.

“Saya masa tu ada masalah, biasa la kita manusia tidak pernah terlepas dari kesilapan dan bila kita ada masalah, kita akan melenting. Tapi bila saya pergi sana, kecil sangat masalah saya jika hendak dibandingkan dengan masalah mereka disana, dimana mereka berjuang untuk agama kita.

“Saya insaf dan munasabah diri bila disana, saya bertekad Insya-Allah untuk menjadi insan yang lebih baik. Saya mahu jadi isteri terbaik untuk suami saya, ibu yang baik untuk anak saya. Insya-Allah dalam masa akan datang akan tambah lagi ahli keluarga.”

Mengenai perkembangan terbarunya, Yatt masih lagi meneruskan kerja seperti biasa dan bersyukur dengan apa yang dimilikinya sekarang ini.

“Alhamdulillah saya meneruskan kerja-kerja seperti biasa. Cuma bila balik dari Syria tanggungjawab lebih besar sebab saya dan suami sudah melihat dengan mata sendiri kepayahan dan penderitaan yang ditanggung oleh mereka disana, jauh berbeza dengan apa yang kita hadapi di sini,”katanya. (rtky/fz)